text:
CRISTIANJAM JAKAÑATAKI UKAT YATIYAÑATAKI Febrero 2017
Yatiyañatak yanaptʼanaka
Kunjamsa ¡Despertad! revistampi ukat vidajj kunjamatsa utjawaypacha uka yanaptʼanakamp yatiysna. Kunjamsa yatiyasma uk juma pachpa uka yanaptʼanakarjam wakichtʼasim.
BIBLIAN SUMA YATICHÄWINAKAPA
Jehová Diosar istʼasaw bendicionanak katoqsna
Bendicionanak katoqañasatakejj kawki thakinjamtejj sarañasäki ukjja, wali munasiñampiw Jehová Diosajj uñachtʼayistu.
BIBLIAN SUMA YATICHÄWINAKAPA
Cristojj jiwas laykuw tʼaqhesiwayi
Diosar servirinakajj janiw taqe chuym Diosar servipkaspati sasaw Supayajj säna, uka arunakan jan cheqätapjja Jesusan jiwatapaw qhan uñachtʼayawayi.
CRISTIANJAM JAKAÑATAKI
Taqe kun Luriri Diosar confiyapjjañapatak wawanakamar yanaptʼapjjam
Kunjamatsa taqe kunas utjawayi uka toqet ¿kamsapjjes wawanakamajja? Taqe kun Luriri Diosar confiyapjjañapatakejj ¿kunjamsa jupanakar yanaptʼapjjasma?
BIBLIAN SUMA YATICHÄWINAKAPA
Jehová Diosan suma amtäwip mara yatiyapjjañäni
Jehová Tatitun suma amtäwip marajj ¿cheqpach maräpachati? Diosan suma amtäwip mara yatiyañampi Diosan Reinopat yatiyañampejja, ¿kunansa niya kipkakejja?
CRISTIANJAM JAKAÑATAKI
Bibliat apstʼat qellqatanak sum apnaqapjjañäni
Bibliat apstʼat qellqatanakajja, suma yatichäwinakaniwa ukanak imprimiñasa oraqpachankir congregacionanakar apayañas janiw faciläkiti, walja qollqew munasiraki. Ukatwa jaqenakar janïr jaytkasajj sum amuytʼasiñasa.
BIBLIAN SUMA YATICHÄWINAKAPA
Machaq alajjpachampi machaq oraqempi utjatapajj wal kusisiyistu
Machaq alajjpachampi machaq oraqempi utjayäjja sasaw Diosajj arsuwayi, uka arunakajj jiwasatak ¿kun sañsa muni?
CRISTIANJAM JAKAÑATAKI
Suytʼañanjja kusisitakïpjjam
Suytʼäwisajj mä anclar uñtatawa. Diosajj kuntï churapjjämawa sasin arsuwayki ukanakat lupʼiñajja, jan waltʼäwinakan uñjasktan ukhajj jan aynachtʼañataki ukat Diosat jan jitheqtañatakiw yanaptʼistu


c: text/html

text:
Aymaranaka
Aymaranakax ayllunakan utjapxatayna. Jach'a ayllunakax akham sutinipxataynawa: Lupaqanaka, Parianaka, Umasuyunaka, Pakajinaka, Sikasikanaka, Karankanaka, Yunkanaka, Larikajanaka. Taqi jupanakax uraq yapuchiripxataynawa, uywa uywiripxataynawa. Ukatsti quri, qullqi, kunayman yänak qullunakat apsuñ yatipxatayna.
Ukamaraki, jach'a ayllunakaw utjatayna, akham sutininaka: Charqanaka, Chichanaka, Kochapampanaka, Atakamanaka, Yuranaka, Killakanaka, kunaymananaka. Taqpach ayllunakax taqi kasta parlasiñanak yatipxatayna.
- Aymara: mayninakaxa sapxarakiwa, aka aruxa "jaya mara" arut jutiw. Sañ muniwa jan kalltani.
Aru
Qullqichawi
Jaqinaka
- Evo Morales, Wuliwya marka irpiri, yurita Urinuqa kantunna, Antamarka munisipyuna
- Felipe Quispe
- Aymara communities in Bolivia, Peru & Chile Video UNESCO

robotstxt: allowed

filter: keep


text:
CRISTIANJAM JAKAÑATAKI UKAT YATIYAÑATAKI Marzo 2017
Yatiyañatak yanaptʼanaka
Yatiyañataki revistamp yatiyañataki, ukat Diosan Reinopat kunatï cheqäki uka toqet yatiyañataki yanaptʼanaka. Kunjamsa yatiyasma ukjja juma pachpaw uka yanaptʼanakarjam wakichtʼasisma.
BIBLIAN SUMA YATICHÄWINAKAPA
Nayaw jumamp chikäskta, jumar imañataki
Jehová Diosajj Jeremiasar profetäñapatak ajllïna ukhajja, janis wakichtʼatäkaspa ukhamwa jupajj amuyasïna. ¿Kunjamsa Diosajj Jeremías profetar chʼamañchtʼäna?
BIBLIAN SUMA YATICHÄWINAKAPA
Janiw Diosarojj istʼjjapjjänti
Diosar sacrificionak loqtktan ukanakajja, jan wali luratanakasat qhespiyistaniwa sasaw israelitanakajj amuyapjjäna. Ukampis Jeremías profetajj jan ajjsarasaw jupanakan juchanakapa ukat Diosar jan taqe chuyma servipjjatap qhanañchäna.
CRISTIANJAM JAKAÑATAKI
¿Khitinakas Jehová Diosan munañap lurasipki? sat folletompejj kunjamsa yatichsna
Jehová Diosan Testigonakapajj khitinakäpjjesa, kunanaksa lurapjje ukat Diosan markapajj kunsa luraskaraki uka toqenakat yateqerimar yatichañatakiw aka folletojj yanaptʼätam.
BIBLIAN SUMA YATICHÄWINAKAPA
Diosan aruparjam sarnaqasakiw jaqenakajj nayrar sartapjjaspa
Nayra Israel markanjja, Diosan leyiparjam sarnaqapkäna ukanakajj kusisita ukat sumaw jakasipjjäna.
CRISTIANJAM JAKAÑATAKI
Diosar istʼañäni sat folletompejj kunjamsa yatichsna
Jan sum liytʼasiñ yatipki ukanakaruw Biblian qallta yatichäwinakapat dibujonakampi Biblian textonakapampi yatichäta.
BIBLIAN SUMA YATICHÄWINAKAPA
Israelitanakajj Diosatwa armasipjjäna
Linot lurata cinturón imantañapatakejja, ¿kunatsa Diosajj Éufrates jawirkama 500 kilometronak viajiñap Jeremiasar mayïna?
CRISTIANJAM JAKAÑATAKI
Jehová Diosat jan armasipjjañapataki familiamar yanaptʼam
Sapa semana Bibliat familjam yatjjatañajja, Jehová Diosat jan armasipjjañapatakiw familianakar yanaptʼaspa. Bibliat familjam yatjjatañataki jarkʼkaspa ukanakarojja, ¿kunjamsa atipjasma


text:
15 JALJA
Diosan iyawsata yupaychäwi
¿Taqi yupaychäwinakaruti Diosax iyawspacha?
¿Kawkïris chiqa yupaychäwix uk kunjamatsa yatsna?
¿Khitinakasa jichhürunakanxa Diosan chiqa yupaychirinakapaxa?
JEHOVÁ DIOSAX wal munasistu. Ukatwa, sum jakasiñasatakixa yanapañ munistu. Munañaparjam yupaychañänixa, wali kusisitaw sarnaqasiñäni ukat jan walt’äwinakarusa atipañäniwa. Ukhamarusa bendicionanakwa katuqañäni, ukat yanapt’arakistaniwa (Isaías 48:17). Ukampisa, patak patak yupaychäwinakawa jan ukax religionanakaw utji. Diosat kunatï chiqäki ukwa yatichapxta sasaw taqinis sapxi, ukampisa, khitis Diosaxa ukat kunsa Diosax jiwasanakaru mayistu uka tuqinakatxa may maywa parlapxi.
2 ¿Kunjamas Jehová Diosar yupaychañäpacha uk kunjamatsa yatisma? Uk yatxatañatakix janiw wakiskiti taqi yupaychäwinakaru yatichäwinakap uñaqir sarañaxa. Jan ukasti, kuntï chiqa yupaychäwit Bibliax chiqpachapuni yatichki ukwa yatiqañama. Sañäni: kunjamtï yatktaxa, falso qullqxa taqi markanwa apnaqapxi. Ukat falso qullqinakat chiqa qullqinak apst’arapit sapxiristamxa, ¿kunjamatsa apsusma? ¿Falso qullqi sum uñt’añamat wakisispa? ¿Janit chiqa qullqi sum uñt’añamax wakiskaspa? Chiqa qullqtï sum uñt’ätaxa janiw ch’amäkaniti falso qullqinakat ajllsuñaxa. Ukhamarakiwa, kunapachatï chiqa yupaychäwi sum uñt’xtan ukhaxa janiw ch’amäkiti k’ari yupaychäwinakaru uñt’añaxa.
3 Kunjamtï Jehová Diosax munki ukham yupaychañasawa. Taqi yupaychäwinakaruw Diosax iyawspacha sasaw yaqhipanakax sapxi, ukampisa janiw Bibliax ukham yatichkiti. Janiw cristianüxtwa sañakïkarakisa, Jesusax akham sänwa: “Janiw khitinakatix: ‘Tatay, Tatay siskitus ukanakax taqini alaxpach markarux [apnaqäwirux, NM] mantkaniti, jan ukasti khitinakatix Awkixan munañapa lurki ukanakakiw mantani” sasa. Ukhamasti, kuntï Diosax maykistu ukanak yatiqañäni ukat ukarjam sarnaqañäni ukhakiwa Diosax iyawsistani. Diosan munañap jan lurañ munirinakaruxa, Jesusax “jan wali luririnaka” sasaw säna (Mateo 7:21-23). K’ari yupaychäwinakaxa falso qullqimp sasiwa, uñxatatax suma qullqjamäspawa, ukampisa jan kunataki inamayawa. Ukatxa jan walt’añanakaruwa puriyistaspa.
4 Jehová Diosax taqiniruw wiñay jakañxa churañ muni. Ukat Kusipachan wiñay jakañatakix munañaparjam yupaychañasawa, munañaparjam sarnaqañasarakiwa. Ukampisa waljaniw ukham jan sarnaqañ munapkiti, ukatwa Jesusaxa akham säna: “K’ullk’u punku tuqi mantapxam. Chhaqhañaru irpiri thakisti anchowa, punkupasti wali anchorakiwa; waljanirakiwa uka tuqi mantasipki. Jakañaru irpiri thakisti wali k’ullk’uwa, punkupas uka kikpa k’ullk’urakiwa, juk’anikirakiw ukarux mantapxi” sasa (Mateo 7:13, 14). Ukhamaxa, chiqa yupaychäwix jakañaru irpiriwa, ukat k’ari yupaychäwisti jiwañar irpiriwa. Ukampisa, Jehová Diosax janiw khitin jiwañapsa munkiti, ukatwa taqi jaqinakaru jupxat yatiyaski (2 Pedro 3:9). Chiqasa, kunjamtï Diosar yupaychasktan ukaxa, wiñay jakañaru jan ukax jiwañaruw irpistaspa.
¿KAWKÏRISA CHIQA YUPAYCHÄWIXA UK KUNJAMATSA YATSNA?
5¿Kunjamaraki ‘jakañaru irpiri thaksti’ jikxatsna? Chiqa yupaychäwinkirinak uñt’añax janiw ch’amäkaniti, sarnaqäwinakapatwa uñt’apxäta sataynaw Jesusaxa. “Jumanakax luräwinakap tuqiw uñt’apxasma”, kunattix “taqi suma quqaxa suma achunakwa achu” sasaw satayna (Mateo 7:16, 17). Mä arunxa, chiqa yupaychäwinkirinakax yatichäwinakapansa luräwinakapansa qhanawa. Juchanïpxchisa pantjasirïpxchisa, tamjamax Diosan munañapa lurañatakiw ch’amachasipxi. Sum uñt’añatakix suxta tuqit yatxatañäni.
CHIQA DIOSAR YUPAYCHIRINAKAXA
- Bibliampipuniw yatichapxi
- Jehová Diosarukiw yupaychapxi ukat Sutip yatiyapxi
- chiqapuniwa munasipxi
- Jesucristoruwa iyawsapxi, kunattix jupnamwa Diosax jaqinakaru qhispiyi
- janiw akapachankirïpkiti
- Diosan Apnaqäwipakiwa jaqinakataki mä suyt’äwixa sasaw yatiyapxi
6Diosan yupaychirinakapaxa Bibliampipuniw yatichapxi. Diosan Arupax akham siwa: “Taqi Qillqatasti Diosan amuyt’ayatawa, askirakiw yatichañataki, chiqachañataki, ukhamarak q’uma jakañan sarnaqañ yatichañatakisa, ukhamat Diosankirinakax wali yatiñanïpxañapataki, taqi casta suma luräwinakatak suma wakichatäpxañapataki” sasa (2 Timoteo 3:16, 17). Ukat apóstol Pablox akham sasaw jilat kullakanakaparux qillqarakitayna: “Kunapachatix jumanakax Diosan Arunakap ist’apxta nanakax qhanañchapkayäsma ukkhaxa, jumanakax janiw jaqinakan arunakapjamti katuqapkäyätaxa, jan ukasti Diosan arunakapjamwa katuqapxta. Chiqpachansa Diosan arunakapawa” (1 Tesalonicenses 2:13). Ukhamasti, chiqa yupaychäwinkirinakan yatichäwinakapasa luräwinakapasa janiwa jaqinakan yatichäwinakapata jan ukax jaqinakan sarnaqäwinakapata apsutäkiti. Jan ukasti, Diosan amuyt’ayata Arunakapata apst’atawa.
7 Jesucristox Diosan Arupatpunwa yatichäna, ukhamatwa yatiqasiñasataki mä uñacht’äwi jaytawayistu. Alaxpachankir Awkiparu mayiskäna ukhaxa akham sänwa: “Arunakamasti chiqawa” sasa (Juan 17:17). Jesusax Diosan Aruparux iyawsänwa, Bibliatpunwa yatichänxa. “Qillqatawa” sapunirïnwa, ukatxa Diosan Arupatpunwa arst’irïna (Mateo 4:4, 7, 10). Ukhamarakiwa, jichhürunakan Diosan yupaychirinakapax janiw amuyunakapaki yatichapkiti. Jan ukasti, Bibliax Diosan Arupaw sapxiwa, ukampiwa yatichapxaraki.
8Chiqa yupaychäwinkirinakax Jehová Diosarukiw yupaychapxi ukat Sutipwa yatiyapxaraki. “[Jehová] Tatitu Diosamarukiw yupaychäta, jupa saparukirakiw servïta”, ukham sasaw Jesusax yatichäna (Mateo 4:10). Ukhamasti, Jehová Diosan yupaychirinakapaxa Juparukipuniwa yupaychapxi, janipuniwa yaqharuxa yupaychapkiti. Kunjam Diosasa uka tuqit yatiyasawa ukat sutipat yatiyasarakiwa yupaycharaktanxa. Salmo 83:18, Traducción del Nuevo Mundo sat Biblianxa siwa: “Jaqinakan yatipxañapataki, jumaxa Jehová sutinïtama, juma sapakiw uraqpachxaru taqi Munañanïtaxa” sasa. Diosan yupaychirinakapaxa Jesusat yatiqasisaw jaqinakaru Diosat yatichapxaraki. Jesusaxa akham sasawa Awkipar mayisïna: ‘Sutimxa uñt’aytwa akapachata churkista uka jaqinakaruxa’ sasa (Juan 17:6, MT). Jichhürunakanxa, Diosan chiqpach yupaychirinakapaxa ukhamarakiwa jaqi masinakaparu kunjam Diosäkitix uk yatiyasipki, ukat Diosan sutipsa, amtanakapsa yatiyasipkarakiwa.
9Diosan yupaychirinakapaxa chiqpachapuniw munasipxi, janiw uñisisipkiti. Jesusax akham sänwa: “Jumanakatix maynit maynikama munasipxätaxa, taqiniw amuyapxani nayan discipulonakaxäpxatama” sasa (Juan 13:35). Nayrïri cristianonakaxa ukhamwa munasipxäna. Diosan yupaychirinakapan munasiñapaxa, yaqha kasta jaqinakarusa, yaqha markankïrinakarusa mayarukiw tukuyi mä familiäkaspasa ukhama (Colosenses 3:14). K’ari yupaychäwinkirinakaxa janiw jupanakkamax ukham munasipkiti. Yaqha kastätapata jan ukax yaqha markankirïtapatxa jupanakkamaxa jiwayasipxakiwa, munasipxaspaxa janiw jiwayasipkaspati. Chiqa cristianonakax janipuniw kunampisa jilat kullakanakaparu jiwayapkiti, janirakiwa yaqhanakarus jiwayapkaspati. Bibliax akham sasaw yatichi: “Ukhamatwa yatisi khitinakas Diosan wawanakapaxa, khitinakarakis Supayan wawanakapäkarakis ukaxa. Kawkïritix jan aski lurkixa, ukhamarak jan jilaparus munaski ukaxa, janiw Diosankkiti […]; ‘munasipxam maynit maynikama’. Janiw Cainjamañasäkiti, jupax Supayankirïnwa ukatwa jila[ta]paru jiwayi” sasa (1 Juan 3:10-12; 4:20, 21).
10 Ukhamawa, chiqa munasisaxa janiw khitisa jaqi masiparu jiwaykaspati, ukampisa janiw ukakïkiti. Chiqa cristianonakaxa tiempsa ch’amsa jan ukax yänakapsa apst’asipxiwa maynit maynikama yanapt’asiñataki ukhamaraki chuymacht’asiñatakisa (Hebreos 10:24, 25). Jan walt’añanakansa taqi chuymawa yanapt’asipxi ukat janiw mayninakat kuns apaqapkarakispati. Ukhamasti, Biblianxa ‘taqiniruw aski luraña’ siski uka iwxarusa ist’apxarakiwa (Gálatas 6:10).
11Diosaw jaqinakaru Jesucristompi qhispiyi ukaruw chiqa cristianonakaxa iyawsapxi. Bibliax akham sasaw yatichi: “Janiw yaqha khitinsa qhispiyasiñax utjkiti. Janirakiw akapachanxa yaqha sutix Diosan churata utjkiti, jaqinakan qhispiyasipxañapatakixa” sasa (Hechos 4:12). Kunjamtï 5 jaljan yatiqktanxa, Jesusawa ist’asir jaqinakar qhispiyañatakixa jakañapa luqtasïna (Mateo 20:28). Ukatsti, aka Uraqiru apnaqaniñapatakiwa Jehová Diosaxa alaxpacha Apnaqäwipana Apnaqirit Jesusarux utt’ayi. Ukhamasti, Jesusan yatichäwinakapar ist’añaswa Diosax muni. Ukhamatakwa wiñayas jaksnaxa. Ukatwa Bibliax akham sixa: “Khititix Yuqar iyawski ukaxa wiñay jakañaniwa, ukampis khititix jan Yuqaru iyawski ukaxa janiw wiñay jakañanïkaniti” sasa (Juan 3:36).
12Diosan chiqa yupaychirinakapax janiw akapachankirïpkiti. Kunapachatï Jesusax Pilato sat apnaqiri nayraqatan taripatäkän ukhawa akham säna: “Nayan reinoxax janiw akapachankkiti” sasa (Juan 18:36). Chiqa cristianonakax kawki markansa jakasipkpan Diosan Apnaqäwiparupuniw ist’apxi. Ukatwa, ch’axwäwinakarusa politicanakarusa janipun mitisipkiti. Ukampisa, yaqhanakatï politicaru mantañ munapxchi, marka apnaqirïñsa amtapxchi jan ukax marka irpiri chhijllir sarañ munapxchi ukhaxa, janirakiw ukanakarusa mitisipkiti. Diosan chiqa yupaychirinakapax janis politicaru mitisipkchixa, markan kamachinakaparuxa ist’apxiwa. ¿Kunatsa? Kunattix Diosan Arupaxa cristianonakarux akham siwa: “Autoridadanakarux jaysapxañama[wa]” sasa (Romanos 13:1). Ukampisa, kunapachatï marka apnaqirinakax Diosan kamachinakap contra lurañaru wayt’ki ukhaxa, chiqa yupaychirinakaxa apostolanakat yatiqasisaw sarnaqapxi, uka apostolonakaxa akham sapxänwa: ‘Diosar nayraqat ist’apxañasaw wakisi, jaqinakar sipansa’ sasa (Hechos 5:29; Marcos 12:17).
13Jesusan chiqa arkirinakapaxa Diosan Apnaqäwipakiwa jaqinakataki mä suyt’äwixa sasaw yatiyapxi. Jesusax akham sänwa: “Diosan reinopat aka suma yatiyäwisti aka uraqpachanwa yatiyatäni, ukhamat taqi markanakan yatipxañapataki, ukatsti akapachan tukusiñapaw jutani” sasa (Mateo 24:14). Jesucriston chiqa arkirinakapaxa janiw akapach apnaqirinakaru atinisiñ yatichapkiti. Jan ukasti, Diosan Apnaqäwipakipuniw jan walt’añanakxa askichani sasaw yatiyapxi (Salmo 146:3). Ukat Diosar jak’achasipkäta ukhaxa uka suma apnaqäwix jutpan sasaw mayisipxäta sataynawa Jesusaxa, akham arunakampi: “Apnaqäwimax jutpan. Munañamax luraspan, alaxpachansa ukhamaraki aka Uraqinsa” sasa (Mateo 6:10, NM). Uka Apnaqäwitxa Diosan Arupaxa akham siwa: “Jupaw taqi yaqha reinonakarux tukjani, wiñayan wiñayapaw uka reinox utjarakini” sasa (Daniel 2:44).
14 Ukanak yatisax akham sas jiskt’asiñamawa: “¿Kawkïri yupaychäwisa jan ukax kuna religionasa Bibliatpun yatichapxixa, ukat Diosan Jehová sutipsa yatiyapxixa? ¿Khitinakas cristianonakjama chiqapuni munasipxixa, Jesucristorus iyawsapxixa, ukat jan akapachankirïpkixa? ¿Kawkïri yupaychäwisa Diosan Apnaqäwipakiwa jaqinakataki mä suyt’äwix sas yatichapxi? Taqi yupaychäwinakatxa, ¿kawkïr yupaychäwikisa taqi ukanak phuqhixa?”. Jehová Diosan Qhanañchirinakapawa taqi ukanak phuqasipki (Isaías 43:10-12).
¿KUNSA JUMAX LURÄTA?
15 Diosar kusisiyañatakix janiw juparux aliqaki iyawsañasäkiti. Saxranakas Diosan utjatapa iyawsäpxarakiwa siw Bibliaxa (Santiago 2:19). Ukatxa janiw Diosan munañapxa lurapkiti, janirakiw Diosampi iyawsatäpkisa. Diosan chuymaparu purt’añatakixa janiwa jupan utjatapaki yatiñasäkiti, jan ukasti munañap lurañasawa. Ukatxa, k’ari yupaychäwitsti mistxañasawa, chiqa yupaychäwir makatxañataki.
16 Apóstol Pabloxa janiw k’ari yupaychäwirux sarañati sänwa. Akham qillqäna: “Ukatwa [Jehová] Tatitux sarakixa: ‘Mistunxapxam jupanak taypita, jupanakat jithiqtapxarakim. Q’añu lurañanaksti jan lurapxamti, nayasti jumanakarux katuqxapxämawa’” sasa (2 Corintios 6:17; Isaías 52:11). Ukhamaxa, kunanakatï k’ari yupaychäwiru apkistaspa ukanakxa q’alwa chiqa cristianonakaxa apanukxapxi.
17 Taqi k’ari yupaychäwinakaxa ‘Jach’a Babiloniankiripxiwa’ siw Bibliaxa (Apocalipsis 17:5).* Uka sutix Babilonia sata nayra markatwa amtayistu, Uma Juicio qhipatxa uka markanwa k’ari yupaychäwixa qalltäna. K’ari yupaychäwin yatichäwinakapasa luräwinakapasa nayraw uka markan uñstäna. Babiloniankirinakaxa, kimsa diosat mayar tukuyasawa yupaychapxiritayna mä diosakïkaspas ukhama, ukat jichhürunakanxa k’ari yupaychäwinakan wali uñt’at yatichäwipaxa ukarakiwa, Trinidad satäkis ukwa yatichapxaraki. Ukampis Bibliax qhan yatichi, mä sapa Jehová Diosakiw utji ukat Jesucristox Yuqapaw siwa (Juan 17:3). Babiloniankirinakaxa, jaqix almaniw ukat uka almax jakaskakiw kunapachatï maynix jiwxi ukhaxa ukat infiernon t’aqhisipxi sasaw sapxiritayna. Jichhürunakanxa, jila part yupaychäwinakaw ukham yatichapxi jan jiwir almanïksnasa jan ukax jan jiwir ajayunïksnasa ukat infiernonsa wal t’aqhiskaspa ukhama.
18 Ukhamaxa, nayra Babilonian k’ari yatichäwinakapawa uraqpachan yatichasi. Ukhamasti, Jach’a Babiloniaxa Jehová Diosar kutkatasiri taqi k’ari yupaychäwinakawa, uraqpach apnaqiri k’ari yupaychäwi sas uñt’atarakiwa. Ukatxa, uka Babiloniaxa mä akatjamat chhaqtayatäniw siw Diosaxa (Apocalipsis 18:8). ¿Amuytati kunatsa Jach’a Babiloniat q’al mistxañax wali wakisirixa? Jehová Diosaxa tiempo utjkipana jank’aki ‘mistxañamwa’ muni (Apocalipsis 18:4).
19Uka k’ari yupaychäwita mistxañ amtatamatxa inas yaqhipanakax jumat jithiqtxapxchini. Ukampisa, markapamp chika Jehová Diosaru yupaychätaxa, jumat jithiqtirinakat sipansa, walja jaqinakaw jumaru jak’achasipxätamxa. Jesusan nayrïr arkirinakapjamarakiwa walja jilat kullakanakanïxäta, Jesusan arkirinakapaxa taqi kunwa jaytjapxatayna. Chiqasa, Uraqpachan mä jach’a familianïxätawa, ukaxa millón millón chiqa cristianonakawa, ukatxa chiqa munasiñampiwa uñjapxätamxa. “Ukampis khä pachanxa wiñay jakañ katuqara[kïta]” (Marcos 10:28-30). Ukhamarusa, Bibliat yatiqatamatwa inas jumat jithiqtapxchini, ukampisa tiempompixa kuntï Bibliax yatichki ukxa yatiqapxaspawa, ukat Jehová Diosan yupaychirinakapäpxarakispawa.
20 Diosax niyaw aka ñanqhapacharux tukjani, uka lantxa Apnaqäwipampi apnaqat mä suma jutïrpachwa apanini siw Bibliaxa (2 Pedro 3:9, 13). ¡Ukax kunja sumakïkani! Ukanxa mä sapa chiqa yupaychäwikiw utjxani. ¿Janiti jichhatpacha Diosan chiqa yupaychirinakapampi tantachasiñamäkaspa?
KUNSA BIBLIAX YATICHI
- Mä sapa chiqa yupaychäwikiw utji (Mateo 7:13, 14).
- Chiqa yupaychäwixa luratanakapata ukat yatichäwinakapatwa uñt’asi (Mateo 7:16,17).
- Jehová Diosan Qhanañchirinakapaw Diosan iyawsat yupaychäwixa (Isaías 43:10).
* Juk’ampi yatxatañataki siski ukwa uñxatäta, Jach’a Babiloniaxa Jehová Diosar kutkatasiri taqi k’ari yupaychäwinak sañ muni, ukawa ukan qhanañchasiski.
Yatichäwin jiskt’anakapa
1. ¿Diosarux munañaparjam yupaychañänixa kunsa katuqañäni?
2. ¿Kunjamsa Jehová Diosar yupaychañaxa ukxa kunjamatsa jumax yatisma, ukat kunampisa uk amuyt’sna?
3. Jesusan aruparjamaxa, ¿Diosan iyawsatäñatakix kun lurañasasa?
4. ¿Jesusax pä thakit parlasinxa kamsañs munpachäna, ukat kunarus uka pä thakixa irpistaspa?
5. ¿Kunjamatsa uñt’sna chiqa yupaychirinakaruxa?
6, 7. ¿Diosan yupaychirinakapax kamsapxisa Bibliatxa, ukat kunjamsa Jesusax uka tuqit mä uñacht’äwi jaytawayistu?
8. ¿Chiqa yupaychäwinkirinakaxa kunsa lurapxi?
9, 10. ¿Kunjamatsa chiqa cristianonakax munasiñ uñacht’ayasipxi?
11. Diosaw Jesucristompi qhispiyistu, ¿kunatsa ukar iyawsañaxa?
12. ¿Jan akapachankïriñax kamsañs muni?
13. ¿Kamsapxisa Diosan Apnaqäwipatxa Jesusan chiqa arkirinakapaxa, ukat kunsa lurapxi?
14. Amuyatamatxa, ¿kawkïris chiqa yupaychäwixa?
15. Jupan utjatap yatiñat sipansa, ¿kunsa Diosax mayistu?
16. ¿Kun lurañasasa jan k’ari yupaychäwinkañasatakixa?
17, 18. ¿Kunas “Jach’a Babiloniaxa”, kunatsa jank’ak ‘mistxañasa’?
19. ¿Jehová Diosar yupaychasax kuns katuqäta?
20.¿Kuna suyt’äwis chiqa yupaychäwinkirinakatakix utji?


text:
12 sarnaqäwi: Mä jach’a torre lurapxi
WALJA maranakaw pasxäna. Noé tatan wawanakapax walja wawanakanïxapxänwa. Wawanakapas jilarxasin wawanakanïxapxarakïnwa. Aka Uraqin jaqix wal mirantxäna.
Ukapachax Nimrod sata mä jaqiw utjäna, Noé tatan yuqapan allchhipänwa. Jupax wali qhurünwa, jaqinaka, animalanaka katusin jiwayirïna. Nimrodax jaqinak apnaqañatakiw apnaqirjam utt’asirakïna. Diosax janiw Nimrodar munaskänti.
Khä tiemponxa mä aruki parlasipxirïna. Nimrodax uka jaqinakar apnaqañatakixa mäwjarukiw tantachañ munäna. ¿Ukatakix kuns luräna uka yattati? Jach’a torreni mä jach’a marka lurapxam sataynawa. Aka manqhan ladrillonak lurasipki.
Jach’a torre lurapkatayna ukaxa Diosatakix janiw walïkänti. Diosax janiw mayawjan jakasipxañap munkänti jan ukasti aka uraqpachar phuqantapxañapwa munäna. Ukampisa jupanakax akham sapxänwa: ‘¡Jina! Mä jach’a marka sayt’ayañäni, ukhamarak torrepas alaxpachar purirkama lurapxañäni. ¡Ukat wali uñt’atäñäniwa!’ sasa. Diosar jach’añchañat sipansa jupanakakiw jach’añchayasiñ munapxänxa.
Ukatwa uka torre jan tukuyapxañapatakixa Diosax jark’t’äna. ¿Kunjamsa uka luräwi jark’t’pachäna uk yattati? Nayrax mä arukxay parlasipxirïchïnxa, ukampis mayak jaqinakax yaqha arunak parlxapxäna. Janiw kuna parlatanakapsa jupanakkam amuyasxapxänti. Ukatwa uka markaxa Babel jan ukax Babilonia sataxa, ukaxa ‘mayjt’ayaña’ sañwa muni.
Ukhamax Babel markat sarxapxänwa. Pachpa aru parlirinakkamawa tantachasisin yaqha chiqanakar sarxapxäna.
Génesis 10:1, 8-10; 11:1-9.
Jiskt’äwinaka
- ¿Khitïns Nimrodaxa, jupxat Diosax kamsänsa?
- ¿Kunatsa aka jaqinakax ladrillonak lurasipki?
- ¿Kunatsa uka luräwix Diosatakix jan walïkänxa?
- Jach’a torre utachasipkäna ukhaxa, ¿ jan tukuyapxañapatakixa kuns Diosax luräna?
- ¿Ukat kamsatäxänsa uka markaxa, ukat ukax kamsañsa muni?
- ¿Kunapachatï Diosax yaqha arunak jaqinakar parlayäna ukhaxa kamachapxänsa?
Yaqha jiskt’äwinakampi
- Liyt’añamawa Génesis 10:1, 8-10.
¿Nimrodax kunjam jaqïnsa, ukham jaqinakat Bibliax kamsisa? (Pro. 3:31.)
- Liyt’añamawa Génesis 11:1-9.
¿Kuna amtampisa jach’a torre lurapxatayna, ukat kunatsa uka torrex janipuniw tukuyasiñapäkänti sisnaxa? (Gén. 11:4; Pro. 16:18; Juan 5:44.)


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Pobre viuda warmin pä jiskʼa sencill qollqenakapa (1-4)
-
KUNATÏ PASKANI UKAN SEÑALAPA (5-36)
-
Guerranaka, jachʼa terremotonaka, usunaka, manqʼat pistʼañanaka (10, 11)
-
Jerusalenajj ejercitonakampi muyuntatäniwa (20)
-
Yaqha markanakar churat tiemponaka (24)
-
Jaqen Yoqapan jutäwipa (27)
-
Higos arbolat parlir uñachtʼäwi (29-33)
-
Amuyasipjjapunim (34-36)
-
Jesusajj templonwa yatichi (37, 38)
21 Ukatsti kawkjantï qollqe uchañanakajj utjki uksaruw Jesusajj uñtäna, qamir jaqenakaruw qollqe uchaskir uñjäna.
2 Wali pobre mä viuda warmiruw uñjarakïna, jupajj wali jukʼa valorani pä jiskʼa sencill qollqenakwa ucharakïna.
3 Ukatwa jupajj akham säna: “Qhanakwa sapjjsma, aka viuda pobre warmejja taqe jupanakat sipansa jukʼampwa uchi.
4 Taqe jupanakajj jiltʼakwa uchapjje, ukampis uka warmejja, wali pobrëkasas qhawqhatï jakañapatak utjkäna ukanak qʼal uchi” sasa.
5 Uka qhepatjja templojj suma qalanakampi ukhamarak Diosar churat ofrendanakampejj kunja suma kʼachachtʼatänsa uka toqetwa yaqhepanakajj parlasipkäna,
6 ukatwa jupajj akham säna: “Urunakajj purininiwa, kunanaktï jichhajj uñchʼukisipkta ukanakajja, qʼala allthapitaw uñjasini, janiw mä qalasa yaqha qala patjjarojj jaytaskaniti” sasa.
7 Jupanakasti akham sasaw jupar jisktʼapjjäna: “Yatichiri, ¿kunapachas ukanakajj phoqasini, ukanakajj paskani ukhajj kuna señalas utjani?” sasa.
8 Jupasti sarakïnwa: “Amuyasipjjam, ukatarak engañjat uñjasisipkasma, waljaniw nayan sutij aytasisajj jutapjjani, sapjjarakiniwa: ‘Nayajj Cristötwa’, ‘wakiskir tiempojj jakʼachasinjjewa’ sasa. Jan jumanakajj jupanakan qhepap sarapjjamti.
9 Kunapachatï guerranakata, jan waltʼäwinakata istʼapjjäta ukhajja, ajjsarañat jan khatatipjjamti, ukanakajj nayraqat pasañapapuniwa, ukampis akapachan tukusiñapajj janiw ukaratpach purinkaniti” sasa.
10 Ukatjja akham sasaw jupanakar sarakïna: “Mä jachʼa markajj yaqha jachʼa marka contraw sartani, mä gobiernosti yaqha gobierno contraw sartarakini.
11 Jachʼa terremotonakaw utjarakini, manqʼat pistʼañanakasa usunakasa ukjan akjanwa utjani. Wali ajjsarkañanakaw uñjasini, alajjpachatsa jachʼa señalanakaw jutarakini.
12 ”Taqe ukanak janïr paskipanjja, jaqenakajj katuntapjjätamwa, jan waltʼayañatakisa arknaqapjjarakïtamwa. Sinagoganakaru, carcelanakaruw katuntayapjjätam. Sutij laykusti reyinakana gobernadoranakan nayraqatapar apataw uñjasipjjäta.
13 Ukhamatwa jumanakajj yaqhanakar qhanañchapjjäta.
14 Ukhamasti chuymanakaman aka amtar puripjjam, kunjamsa parlapjjäta ukanak janïräkipan yatsuñajj janiw wakiskiti.
15 Nayaw arunaksa yatiñsa churasipkäma, enemigonakamajj taqeni mayachtʼasipkani ukhasa, janiw jupanakajj kun sañs puedepkätamti.
16 Ukhamarus pachpa awk taykana, jilanakana, familiaranakana, amigonakan katuyataw uñjasipjjäta, yaqhepasti jupanakan jiwayataw uñjasipjjarakïta.
17 Sutij laykojj taqe jaqenakaw jumanakar uñisipjjätam.
18 Ukhamäkipansa pʼeqenakaman utjki uka ñikʼutanakatjja, janiw mayas chhaqkaniti.
19 Aguantapjjatam laykojj jakañanakamsa salvasipjjätawa.
20 ”Jumanakajj Jerusalén markar ejercitonakampi muyuntat uñjapjjäta ukhajja, ak yatipjjam, uka markan tukusiñapajj jakʼankjjewa.
21 Ukhamasti Judeankasipkani ukanakajj qollunakar escapapjjañapawa, Jerusalén marka taypinkasipkani ukanakajj sarjjapjjañapawa, marka anqäjjankasipkani ukanakajj janiw uka markar mantapjjañapäkiti.
22 Uka urunakanjja taqe kunas cheqaparuw uñjasini, ukhamat kunatï qellqatäki ukanakajj taqpach phoqasiñapataki.
23 ¡Usur warminakasa asu wawaninakas uka urunakan ay kamachapkakini! Wali tʼaqesiñanakaw oraqen utjani, aka marka contrajj colerasiñaw utjarakini.
24 Jupanakajj espadampi jiwarayataw uñjasipjjani, taqe markanakar apatäpjjarakiniwa. Jerusalén markasti, yaqha markanakan taksutäniwa, yaqha markanakar churat tiemponakajj phoqasjjani ukapachkama.
25 ”Ukhamarakiw señalanakajj intinsa, phajjsinsa, warawaranakansa utjani. Qotan colerasitap layku ukhamarak oladanakan wal sartanitap laykojja, oraqenjja jan kamachtʼirjamaw markanakajj wal tʼaqesipjjani.
26 Jaqenakajj ajjsarañatsa, kunanakatï aka oraqjjar jutañampïski ukanak amuyasasa qʼalpun thayjtapjjani, alajjpach chʼamanakajj thaljatätap layku.
27 Ukatsti jaqen Yoqaparuw qenay patjjan jutaskir uñjapjjani, wali chʼamani ukhamarak wali kʼajkiri.
28 Kunapachatï ukanakajj phoqasiñ qalltkani ukhajja, jumanakajj cheqaki saytʼasipjjam, pʼeqsa waytapjjarakim, salvasiñanakamajj jakʼankjjewa”.
29 Ukatsti jupajj mä uñachtʼäwitwa parlarakïna, akham sasa: “Higos arbolampita taqe mayni arbolanakampit amuytʼapjjam.
30 Uka arbolanakar chʼojjñatatir uñjasajja, jallupachan jakʼankjjatap jumanakajj yatipjjtawa.
31 Ukhamasti ukanak pasir uñjapjjäta ukhajja, Diosan Reinopan jakʼankjjatap yatipjjäta.
32 Qhanakwa sapjjsma, aka tiempon jakir jaqenakajj janïraw jiwarapkaniti, ukhaw taqe ukanakajj pasani.
33 Alajjpachasa oraqesa pasaniwa, arunakajasti janipuniw kunäkipansa paskaniti.
34 ”Jumanakajj wal amuyasipjjam, janipun chuymanakamajj jiljas manqʼañanakampi, jiljas umañanakampi, jakañjjat llakisiñanakamp phoqantatäpanti, ukatarak uka urump akatjamat katjayasisipkasma,
35 mä sipitar uñtata. Oraqpachan jakir taqe jaqenakjjaruw uka urojj jutani.
36 Ukhamasti jumanakajj amuyasipjjapunim, Diosar taqe chuym mayisiñsa janirak jaytapjjamti, ukhamat taqe kunanakatï pasañapäki ukanakat escapapjjañamataki ukhamarak jaqen Yoqapan nayraqatapan saytʼatäpjjañamataki”.
37 Jesusasti urojj templon yatichirïna, arumajj markat mistusaw Olivos Qollun alojasirïna.
38 Jaqenakajj taqeniw jupan ukarojj wali alwat sarapjjerïna, ukhamat jupar templon istʼañataki.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Lucas 21
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Wawanakar yatichañataki
Awk taykanaka: Biblian yatichäwinakapajj kunja askisa uk wawanakamar yatichañatakiw aka folletojj yanaptʼätam.
Qalltañataki
Kuntï Deuteronomio librojj siski ukajj jumarusa ukat wawanakamar yatichañatakisa, yanaptʼiristamwa.
May yatiyañ munsma
Bibliajj ‘Diosan imantat amtanakapatwa’ qhanañchi. ¿Jumajj uka toqet jukʼamp yatiñ munasmati?
Rebecajj Jehová Diosaruw kusisiyañ munäna
¿Kunjamsa Rebecat yateqasisma? Jupan sarnaqäwip liytʼasaw jupar jukʼamp uñtʼäta.
Rahab warmejj Jehová Diosaruw confiyasïna
Kunapachatï Jericó markajj tʼunjatäkäna ukhajja, kunjamsa Rahab warmisa ukat familiapasa qhespipjjäna uk liytʼam.
Jupajj tataparusa Jehová Diosarusa wal kusisiyäna
¿Kunsa Jefté chachan phuchapajj phoqäna? ¿Kunsa jupat yateqasisma?
Samuelojj kunatï askïki ukpunwa luräna
¿Kunjamsa Samuelut yateqassna? Ukat yaqhanakajj jan walinak lurasipkchini ukhasa, ¿kunjamsa kunatï askïki uk lursna?
Davitajj janiw ajjsarayaskänti
Kunatsa Davitajj jan ajjsarkäna uk yatiñatakejj Bibliat apstʼat aka sarnaqäwi liytʼam.
Sapaki uñjasisajja, ¿kunsa lurasma?
Eliasajj sapaki jikjjatasïna ukhajja, ¿kunsa Jehová Diosajj luräna? Eliasan sarnaqäwipatjja, ¿kunsa jumajj yateqasma?
Josiasajj suma amigonakanïnwa
Bibliajj Josías sat mä waynatwa parlistu, jupajj Diosar kusisiyañatakiw wal chʼamachasïna. Kunjamsa amigonakapajj ukham lurañapatak yanaptʼapjjäna uk yatjjattʼam.
Jeremiasajj Jehová Diosat parlapunïnwa
Jaqenakajj jupat larusipjjchïnsa, jan ukajj jupatak colerapjjchïnsa, ¿kunatsa Jeremiasajj Diosat parlañ jan jaytkäna?
Jesusajj istʼasiripunïnwa
Awisajja, awk taykar istʼañajj chʼamakïspawa. Kunjamsa Jesusan sarnaqäwipajj awk taykamar istʼañatak yanaptʼiristam uk yatjjattʼam.
¿Khitinakas Jesusat qellqapjjäna?
Jesusat qellqapkäna uka 8 chachanakat yatjjattʼam. Jupanakajj Jesusajj jakkäna uka tiemponwa jakapjjarakïna.
Pablon sobrinopajj jan ajjsarirïnwa
Aka waynitojj tiopan jan jiwañapatakiw yanaptʼäna. ¿Kunatsa uk lurpachäna?
Timoteojj wali yanaptʼasirïnwa
¿Kunjamsa Timoteo waynjam wali kusisit jakasisma?
Mä Reinow aka Oraqpach apnaqani
Jesusajj aka Oraq apnaqjjani ukhajja, ¿kunjamsa jakasiñäni? ¿Jumajj jupamp apnaqatäñ munasmati?


text:
YATIYAÑATAKI (CONGREGACIONAN YATJJATAÑATAKI) Marzo 2016
Aka revistajja, mayo phajjsin 2 uru saraqatat mayo 29 urukamaw taman yatjjatasiskani, 2016 marana.
¿Bautisasiñatakejj wakichtʼatäjjtati?
Kimsa jisktʼanakat yatjjatañaw wakichtʼatäjjtati janicha uk yatiñatak yanaptʼiristam.
¿Kunjamsa bautisasiñatak wakichtʼasisma?
¿Jumajj bautisasiñatak janis wakichtʼatäkasma ukhamti amuyasta? Jan ukajj inas wakichtʼatäjjaraksta, ¿ukampis awk taykamajj “jiskʼäsktawa, mä jukʼamp suytʼam” sasinti sapjjtam?
Tamajj mayachtʼatäñapataki taqenis yanaptʼapjjañäni
Apocalipsis 9 jaljan jikjjataski uka visionaw kunatsa mayachtʼatäñajj wali wakiskiri uk qhanañchi.
Jehová Diosajj servirinakapar yanaptʼapuniwa
¿Kunjamatsa Diosan ewjjtʼanakapar iyawsatas uñachtʼaysna?
¿Tamaman misionerjam yanaptʼasmati?
Jumajja, ¿tamaman misionerjam yanaptʼasmati?
Profetanakat yateqasipjjañäni
Qarjata, aynachtʼata jikjjatasiñäni, jan ukajj yaqha luräwi katoqañäni ukhasa, Ezequiel, Jeremías, Oseas profetanakan sarnaqäwinakapat amuytʼañaw yanaptʼistaspa.
Aka revista liytʼirinakan jisktʼäwinakapa
¿Jachʼa Babiloniajj qawqha tiempos Diosan markapar katuntäna? Supayajj Jesusar yantʼkäna ukhajja, ¿cheqapunit templor irppachäna?


text:
NAYRÏR JANAN PʼEQEÑCHÄWIPA | ¿KUNA KʼARI YATICHÄWINAKAS JAQENAKAR DIOSAT JITHEQTAYI?
Diosan arunakapaw qhespiyistaspa
Mä urojja, Jesusajj Awkipatwa Jerusalenan parläna, ukat kuna kʼarinaktï uka tiempon religión pʼeqtʼirinakajj yatichapjjäna uk sum qhanstayäna (Juan 8:12-30). Kuntï siskäna ukajja, kunjamsa jichhürunakan utjki uka yatichäwinak uñjañasa uk amuyañatakiw yanaptʼistu. Jupajj akham sänwa: “Jumanakatejj cheqpach saytʼapjjäta kuntejj sapjjsma ukhamarjama ukkhajja, nayan cheqpacha discipulonakajjaw tukupjjäta. Uñtʼapjjarakïtawa kunatejj cheqäki ukjja, uka cheqa kankañasti qhespiya[pjjarakïtamwa]” sasa (Juan 8:31, 32).
“Jumanakatejj cheqpach saytʼapjjäta kuntejj sapjjsma ukhamarjama” sasin Jesusajj siskäna ukajja, religionanakajj kunatï cheqäki ukti yatichasipki janicha uk amuyañatakïnwa. Kunapachatï Diosat kuns parlapjjätam ukhajja, akham jisktʼasiñamawa: “¿Uka arunakajj kuntï Jesusajj yatichkäna ukat kuntï Bibliajj yatichki ukarjamäskiti?” sasa. Apóstol Pablor istʼapkäna ukanakajja, kuntï jupajj siskäna ukajj cheqapunïskiti janicha uk yatiñatakejj Qellqatanakatwa yatjjatapjjäna, jiwasajj jupanakatwa yateqasiñasa (Hechos 17:11).
Ukwa Marco, Rosa ukat Raimunda jupanakajj lurapjjäna: Jehová Diosan Qhanañchirinakapampiw Bibliat yatjjatapjjäna. ¿Kunsa jupanakajj yatjjatawayapjje?
Marco: “Yatichapkitäna uka jilatajja, kuntï warmijampi jisktʼapjjerïta ukarojj Bibliampipuniw qhanañchapjjerïtu. Ukat jukʼat jukʼatwa Jehová Diosar munasjjapjjayäta ukat chacha warmjamas jukʼamp sumwa apasjjapjjta”.
Rosa: “Bibliajj jaqenakan amuyuparjam Diosat qhanañchañ munir aleq librokïkaspas ukham amuyayäta. Ukampis tiempompejja, kuna jisktʼanakatï utjkitäna ukjja, Biblianwa jikjjatta. Jichhajja, Jehová Diosarojj cheqapunis uñjkirista ukhamwa amuyta, ukat Juparojj wal confiyarakta”.
Raimunda: “Jumar uñtʼañ yanaptʼita sasaw Diosar mayisiyäta. Ukat mä qawqha tiempotjja, chachajamp chikaw Bibliat yateqañ qalltapjjta. Kunatï Jehová Diosat cheqäki ukat kunjam Diosäkitï ukwa yateqapjjayäta. Uk yatisajj wali kusisitäpjjayätwa”.
Bibliajj Diosat janiw kunatï cheqäki ukak qhanañchkistuti, jan ukasti kunjam Diosäkiti uksa qhanañcharakistuwa. Ukat “kuntï Diosajj munasiñampi churkistu ukanak amuytʼañasataki[s]” yanaptʼarakistuwa (1 Corintios 2:12). Kuntï Bibliajj Diosatsa, amtanakapatsa ukat jutïr urunakats qhanañchki ukanakat ¿janit juma pachpa yatjjatkasma? Jumatï Bibliat jukʼamp yateqañ munasmajja, Jehová Diosan Qhanañchirinakapan Internetan www.jw.org/ay cheqar mantasaw mayisma. Uktï lurätajja, jumatakejj Diosar munasiñajj janiw chʼamäkaniti.


text:
49 sarnaqäwi: Intiw sayt’i
JOSUÉ tatar uñtma. Akham saskiwa: ‘¡Inti, jan unxtamti!’ sasa. Ukat Intix sayt’iwa. Mä urpachaw intix sayt’äna. ¡Jehová Diosaw uk sayt’ayäna! Kunatsa Josué tatax intin sayt’añap munpachän uk yatxatañäni.
Kunapachatï Canaán uraqin phisqa apnaqirinakaxa Gabaón marka contra sartapkän ukhaxa, gabaonitanakax Josué tatar yatiyiriw mä jaqi khitapxäna akham sasa: ‘¡Jank’ak jutapxma! ¡Qhispiyapxita! Qullunak tuqinkiri markanakaw jiwarayapxitani’ sasa.
Ukat jank’akiw Josué tatampi soldadonakapampixa sarapxäna. Paqaraw sarapxäna. Ukat Gabaonar puripxäna ukhaxa uka phisqa apnaqirinakan soldadonakapax sustjataw chhuktxapxäna. Ukat Jehová Diosax jach’a qalanakjam chhijchhintayäna, waljanirupuniw chhijchhix jiwarayäna, ukat mä qhawqhanirukiw Josué tatan soldadonakapax jiwarayapxäna.
Intix jalantirjamäxatapwa Josué tatax amuyäna. Ch’amakthapin ukhaxa uka phisqa apnaqirinakan soldadonakapax qhispipxaspaw sänwa. Ukatwa Josué tatax Jehová Diosar mayisïna, ukat akham sänwa: ‘¡Inti, jan unxtamti!’ sasa. Ukat Intix qhanaskakïnwa, ukhamatwa nuwasiñ tukuyapxäna.
Canaán uraqinkiri walja apnaqirinakaw Diosan markapar uñisipxäna. Josué tatampi soldadonakapampixa suxta maranwa 31 apnaqirinakar jiwarayapxäna. Uka qhipatwa Josué tatax jan uraqin familianakaru uraq jalanuqäna.
Walja maranak pasatatxa, 110 maraniw Josué tatax jiwxäna. Ukampis jakaskäna ukat mitanakapas jakasipkäna ukhaxa jaqinakax Jehová Diosaruw sum ist’apxäna. Ukat jiwxapxäna ukhaxa, jaqinakax jan walinak lurxapxäna ukatwa jan walinakan uñjasipxäna. Ukhakiw Diosan yanapt’ap munapxäna.
Josué 10:6-15; 12:7-24; 14:1-5; Jueces 2:8-13.
Jiskt’äwinaka
- ¿Kamsaskisa Josué tataxa, ukat kunatsa?
- ¿Kunjamsa Jehová Diosax Josué tatampir soldadonakapampir yanapt’äna?
- ¿Qhawqha uñisiri apnaqirinakarusa Josué tataxa tukjäna, ukat qhawqha maransa?
- ¿Kunatsa Josué tataxa uraq jalanuqänxa?
- ¿Qhawqha maranisa Josué tataxa jiwxänxa, uka qhipat jaqinakax kunarus purt’asipxäna?
Yaqha jiskt’äwinakampi
- Liyt’añamawa Josué 10:6-15.
Jehová Diosaxa Intsa Phaxssa sayt’ayataynawa, ¿ukax kunjamsa ch’amachistu? (Jos. 10:8, 10, 12, 13; Sal. 18:3; Pro. 18:10.)
- Liyt’añamawa Josué 12:7-24.
Chiqpachansa, ¿khitisa Canaanankir 31 apnaqirinakaruxa tukjänxa, ukat kunatsa uk yatiñax jiwasanakatak wakisirixa? (Jos. 12:7; 24:11-13; Deu. 31:8; Luc. 21:9, 25-28.)
- Liyt’añamawa Josué 14:1-5.
¿Kunjamsa israelitanakax uraq familia familiar jalanuqasipxänxa, ukat ukax kunsa Kusipachat yatichistu? (Jos. 14:2; Isa. 65:21; Eze. 47:21-23; 1 Cor. 14:33.)
- Liyt’añamawa Jueces 2:8-13.
Kunjamtï Josué tataxa israelitanakaru jan walinakat jark’aqkänxa, ¿ jichha tiempon khitinakasa k’ari yatichirinakat jark’aqaraki? (Jue. 2:8, 10, 11; Mat. 24:45-47; 2 Tes. 2:3-6; Tito 1:7-9; Apo. 1:1; 2:1, 2.)


text:
Noticias presentadas en orden cronológico.26 Jul. 2001: 7º Open Internacional de artes marciales Kwoon Shaolin(España)
23 Jul. 2001: Curso internacional de Aikido(España)
14 Jul. 2001: Curso de Wing Tsun (Córdoba-España)
26 Jul. 2001: 7º Open Internacional de artes marciales Kwoon Shaolin
EspañaLugar:
23 Jul. 2001: Curso internacional de Aikido
EspañaLugar:
14 Jul. 2001: Curso de Wing Tsun
Córdoba-España
TODAS LAS NOTICIAS
2017: Enero Febrero Marzo Abril Mayo Junio Julio Agosto
2016: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2015: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2014: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2013: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2012: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2011: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2010: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2009: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2008: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2007: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2006: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2005: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2004: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2003: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2002: Enero Febrero Marzo Abril Mayo Junio Julio Agosto Septiembre Octubre Noviembre Diciembre
2001: Mayo Junio Julio Agosto Septiembre Octubre Noviembre Diciembre


text:
110 sarnaqäwi: Pablor yanapir Timoteo
APÓSTOL Pablompi chikäski uka waynax Timoteo satawa. Timoteox Listra markanwa jakasïna. Mamapax Eunice satänwa awichapasti Loida satarakïnwa.
Pablox Listra markarux kimsa kutiw sarxäna. Niya mä mara nayraw Pablompi Bernabeyampixa Diosat yatichasax Listra markar puripxäna, jichhax Pablox Silasampiw wasitat kutt’apxäna.
¿Pablox kamspachänsa Timoteor uk yattati? ‘¿Nanakampi chik sarañ munasmati?’ sasaw jiskt’äna. ‘Yaqha markanakan utjasir jaqinakaru yatiyiriw sarsna’ sasaw säna.
‘Jïsa sarañ muntwa, sarañäni’ sänwa Timoteoxa. Ukatwa, mä qhawqha urutxa familiapa jaytjawayasin Pablompi Silasampi chika sarxäna. Ukampis janïr saräwipat parlkasaxa, nayrax Pablox kunjamas sarnaqaskän uk uñjañäni. Damasco thakin Jesusax uñstkäna uka maratxa 17 maraw saraqxäna.
¡Amtañäni, Pabloxa, Jesusan arkirinakapar jan walinak lurañatakiw Damascor saraskäna, ukampis jupax Jesusan arkiripäxarakïnwa! Uka qhipatxa, Pablor jiwayañatakiw uñisirinakapax thaqhapxäna, ukampis arkir masinakapaw qhispiñ yanapt’apxäna. Mä jach’a canastatwa, uyu patnam markat anqar warkuqanipxäna.
Ukatxa, Antioquía markaruw Pablox yatiyir saräna. Ukanwa Jesusan arkirinakaparux cristianjam sutit uñt’xapxäna. Ukatxa yaqha markanakar yatiyir sarañataki khitatäpxänwa Pablompi Bernabeyampixa. Ukatwa Timoteox jakaskän uka Listra markarux puripxänxa.
Niya mä mara pasxäna, ukhawa Pablox wasitampi Listra markar payïr saräwipana kutt’äna. Kunapachatï Timoteox Pablompi Silasampi chika sarxäna ukhaxa, ¿kawkirus sarapxpachäna uk yattati? Mapa uñxatañäni, ukatwa sum yatiqañäni.
Nayraqatxa, jak’ankir Iconio markaruw sarapxäna, ukatxa Antioquía markaruw sarapxarakïna. Antioquiatxa Troas markaruw sarapxäna, ukat Filipos markaru, Tesalónica markaru ukat Berea markaruw sarapxarakïna. ¿Mapan Atenas markax kawkjankisa? Pablox ukanwa yatichäna. Ukatxa, mara chikataniw Corinto markankapxarakïna. Niy tukuyxasaxa Éfeso markaruw puripxarakïna. Ukatxa Cesarea markaruw jach’a botet kutt’xapxarakïna, ukat Pablox qurpachatäkan uka Antioquía markaruw makatapxarakïna.
Ukhamasti “suma yatiyäwinak” yatiyañ Pablor yanapt’asaxa, ukat machaq tamanak utt’ayañ yanapt’asaxa Timoteox wali jayanakpun saräna. Jilsxäta ukhaxa, ¿Timoteo waynat yatiqasirakïtati?
Hechos 9:19-30; 11:19-26; 13 jaljat 17 jaljakama; 18:1-22.
1. Roma; 2. Malta; 3. Berea; 4. Tesalónica; 5. Corinto; 6. Filipos; 7. Atenas; 8. Creta; 9. Troas; 10. Éfeso; 11. Mileto; 12. Colosas; 13. Antioquía; 14. Iconio; 15. Listra; 16. Chipre; 17. Antioquía; 18. Cesarea; 19. Jope; 20. Damasco; 21. Jerusalén; 22. Jach’a lamar quta (Mediterráneo)
Jiskt’äwinaka
- ¿Khitis akankaski uka waynaxa, kawkinsa jakasïna, mamapampi awichapampix kamsatäpxänsa?
- Jaya markanakar yatiyir nanakamp chik sarañ munasmati sasa Pablox jiskt’äna ukhaxa, ¿Timoteox kamsänsa?
- ¿Jesusan arkirinakaparux kawki markansa “cristiano” sutit uñt’atäxapxänxa?
- ¿Pablompi Silasampi Timoteompix kawki markanakarus sarapxäna Antioquiat qalltasaxa?
- ¿Kunjamsa Timoteox Pablor yanapt’äna, ukat jichha tiempox kunsa wayn tawaqunakax jiskt’asipxañapa?
Yaqha jiskt’äwinakampi
- Liyt’añamawa Hechos 9:19-30.
Pablox suma yatiyäwinak apasax uñisit sarnaqäna ukhaxa, ¿sum amuyasis sarnaqatapxa kunjamsa uñacht’ayäna? (Hech. 9:22-25, 29, 30; Mat. 10:16.)
- Liyt’añamawa Hechos 11:19-26.
Jehová Diosaw ch’amapampi yatiyäwxa irpaski, ¿ukxa kunjamsa Hechos 11:19-21, 26 qillqatax uñacht’ayi?
- Liyt’añamawa Hechos 13:13-16, 42-52.
Jesusan arkirinakaparux janiw uñisirinakapax ch’am apaqkänti, ¿ukxa kunjamsa Hechos 13:51, 52 qillqatax uñacht’ayi? (Mat. 10:14; Hech. 18:6; 1 Ped. 4:14.)
- Liyt’añamawa Hechos 14:1-6, 19-28.
Machaq jilat kullakanakar yanapt’añ tuqit sinti jan llakisiñatakixa, ¿kunjamsa ‘Jehová Diosaruw katuyapxäna’ uka arunakax ch’amañchistu? (Hech. 14:21-23; 20:32; Juan 6:44.)
- Liyt’añamawa Hechos 16:1-5.
Kuns luraskaksnawa ‘suma yatiyäwinak apañ laykuxa’, ¿kunjamsa uk sum qhanañchi Timoteon iyaw sasa circuncidasitapaxa? (Hech. 16:3; 1 Cor. 9:23; 1 Tes. 2:8.)
- Liyt’añamawa Hechos 18:1-11, 18-22.
Yatiyir sarktan ukhaxa Jesusax yanapt’askistuwa, ¿uka tuqit kamsis Hechos 18:9, 10 qillqatanxa, ukax kunjamsa jiwasar yanapt’istu? (Mat. 28:20.)


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
3 Jumanakatejj Cristomp chika jaktayatäpjjstajja, Cristojj Diosan kupëjjapan qontʼatäki uka alajjpachanjja kunanakatï utjki ukanak thaqasipkakim.
2 Kunanakatï alajjpachan utjki ukanakat lupʼisipkakim, kunanakatï aka oraqen utjki ukanak jan lupʼipjjamti.
3 Jumanakajj jiwjjapjjtawa, jakäwinakamajj Diosan munañaparjama Criston imantatawa.
4 Jakañ apanir Cristojj chʼamap uñachtʼaykani ukhajja, jumanakajj jupamp chikaw uñstapjjäta, jupamp chikarakiw kʼajtapjjäta.
5 Ukhamajj aka oraqenkir cuerponakamatjja akanak chhaqtayapjjam: qʼañu jucha luraña, ajjtaskañanak luraña, warmi jan ukajj chacha añcha munañampi atipayasiña, jan walinak lurañ munaña, maynitakik taqe kuns munaña, ukajj idolonakar adorañawa.
6 Ukanak kawsaw Diosan colerasiñapajj jutaski.
7 Nayra sarnaqäwinakamanjja ukhamarakiw jumanakajj sarnaqapjjayätajja.
8 Jichhajj colerasiñanaksa, thithiñanaksa, mayninakar jan wali lurañanaksa, usuchjir arunak parlañanaksa taqpach apanukupjjam. Lakanakamatsa janirak ajjtaskañ arunakajj mistpanti.
9 Jan jumanakpurajj kʼarintasipjjamti. Nayrajj kunjam jaqëpjjayätas ukanakjja isïkaspas ukham apsusipjjam, jan wali luräwinakamppacha.
10 Antisas Diosajj churkistu uka machaq jaqëñamp isthapisipjjam, ukajj kunjamäkitejj Diosajj ukarjam luratawa, ukhamajj Diosar sum uñtʼasajj jukʼamp machaqaptasipkakim.
11 Uka machaq jaqëñampi isthapisjjtan ukhajja, janiw griegosa, judiosa utjkiti, janirakiw circuncidatäñasa, jan circuncidatäñasa, yaqha markatäñasa, escitäñasa, esclavöñasa, libre jaqëñas utjkiti, jan ukasti Cristow taqe kunajja, juparakiw taqe kunankisa.
12 Jumanakajj Diosan ajllitanakapäpjjtawa, santöpjjtawa, jupan munatäpjjaraktawa, ukhamajj chuymatpach sinttʼasiñampi, suma chuymanïñampi, humilde chuymanïñampi, llampʼu chuymanïñampi, paciencia chuymanïñampi isthapisipjjam.
13 Jumanak taypin kuna quejasiñas utjchi ukhasa, maynit maynikam aguantasisipkakim, jumanakkamajj taqe chuyma perdonasipjjarakim. Kunjamtï Jehová Diosajj taqe chuyma perdonapktamjja, ukhamarak jumanakajj perdonasipjjam.
14 Ukampis taqe ukanakat sipansa munasiñamp isthapisipjjam, munasiñajj wali sum mayachthapi.
15 Uka kikparaki Criston sumankañapajj chuymanakam apnaqpan. Diosaw jumanakarojj jawsapjjtamjja, ukhamat sumankapjjañamataki, mä sapa cuerporuki tukupjjañamataki. Yuspärasirïpjjapunim.
16 Criston arunakapajj taqe yatiñampi jumanakar sum phoqantpan. Jumanakajj maynit maynikam yatichasisipkakim, chʼamañchtʼasisipkakim, salmonakampi, Diosar jachʼañchäwinakampi, yuspärañ cantonakampi, adorañ cantonakampi. Jehová Diosatakis chuymatpach cantapjjam.
17 Kun lurasasa kun parlasasa, Tatit Jesusan sutipjjar taqe kunsa lurapjjam, jupa taypi Dios Awkir yuspärasa.
18 Casarat warminaka, chachanakamarojj istʼapjjam, kunjamtejj Tatitun arkirinakapajj lurapjjañapäki ukhama.
19 Casarat chachanaka, warminakamarojj munasisipkakim, jan jupanakatakejj colerasipjjamti.
20 Wawanaka, awk taykamarojj taqe kunansa istʼapjjam, ukaw Tatiturojj wal kusisiyi.
21 Awkinaka, jan wawanakamarojj colerasiyapjjamti, ukhamat jupanakajj jan llakisipjjañapataki.
22 Esclavonaka, aka oraqenkir patronanakamarojj taqe kunan istʼapjjam, jan jupanakan uñchʼukitakejj istʼapjjamti, jaqenakar kusisiyañ laykukis lurapkasma ukhamjja, jan ukasti Jehová Diosar ajjsartʼasa taqe chuyma istʼapjjam.
23 Kun lurkasasa, jan jaqetakjamajj trabajipjjamti, jan ukasti Jehová Diosatakjam taqe almampi trabajipjjam.
24 Jumanakajj yatipjjtawa, Jehová Diosatjja mä premiökaspas ukhamwa jumanakajj herencia katoqapjjäta. Ukhamajj Patronarojja, mä arunjja Cristorojj esclavonakjam servipjjam.
25 Cheqpachansa khititejj jan wal lurki ukajja, jan wali lurataparjamaw castigat uñjasini, Diosajj jan khitir arjjatasaw juzgani.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Colosenses 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Casarasiñampi divorciasiñampi (1-12)
-
Jesusajj wawanakaruw bendisi (13-16)
-
Mä qamir jaqew Jesusar jisktʼi (17-25)
-
Reino layku taqe kun apanukuña (26-31)
-
Mayampiw Jesusan jiwäwipat janïräkipan qhanañchasi (32-34)
-
Santiagompi Juanampiw Jesusar mayipjje (35-45)
-
Bartimeo sat juykhu jaqeruw qollasi (46-52)
10 Uka lugarat sartasasti, Judean qorpanakaparuw saräna, Jordán Jawir khurkataru. Mayampiw jaqenakajj jupan ukar tantachasipjjäna, ukatwa jupajj mä kutimpi yatichañ qalltäna, kunjamtï lurirïkäna ukhama.
2 Ukatjja fariseonakaw jupar jakʼachasipjjäna, yantʼañ munasajj akham sasaw jisktʼapjjarakïna: “¿Mä jaqejj warmipat divorciasispa ukhajj walikïskaspati?” sasa.
3 Jupasti sarakïnwa: “¿Moisesajj jumanakar kamsapjjtamsa?” sasa.
4 Jupanakajj akham sapjjarakïnwa: “Warmir khitjjañatak divorcio papel lurañajj walikïskiwa sasaw Moisesajj säna” sasa.
5 Jesusasti sarakïnwa: “Jumanakajj qala chuymanïpjjtawa, ukatwa jupajj uka mandamiento jumanakatak qellqäna.
6 Qalltanjja ‘Diosajj jaqenakarojj chacha warmi luräna.
7 Ukatwa mä chachajj awkiparus taykaparus jaytjjani,
8 panipasti mä jañchikëjjapjjaniwa’. Ukhamasti janiw paninëjjapjjeti, jan ukasti mä jañchikëjjapjjewa.
9 Ukhamajj kuntï Diosajj mä yukur mayachki ukjja, jan khiti jaqes jaljtaypanti” sasa.
10 Utankasipkäna ukhajja, discipulonakajj ukjjatwa jupar jisktʼañ qalltapjjäna.
11 Jupasti sarakïnwa: “Khititejj warmipat divorciaski, ukatsti yaqhampi casaraski ukajja, adulterio juchwa warmip contrajj luri.
12 Mä warmitejj chachapat divorciasisin yaqhampi casaraschi ukhajja, adulterio juchwa luri” sasa.
13 Ukatsti jaqenakajj jupan ukaruw wawanak irpanipjjäna, amparamp loqjjatañapataki, ukampis discipulonakajj uka jaqenakar toqenoqapjjänwa.
14 Uk uñjasasti Jesusajj colerasïnwa, arkirinakaparojj sarakïnwa: “Uka wawanakajj nayan ukar jutasipkpan, jan jarkʼapjjamti. Khitinakatejj aka wawanakjamäpki ukanakankiw Diosan Reinopajja.
15 Qhanakwa sapjjsma, janitï maynejj Diosan Reinop mä wawjam katoqki ukajja, janipuniw kunjamatsa ukar mantkaniti” sasa.
16 Uka wawanakar qhomjjarusasti, amparamp loqjjatasaw jupanakar bendisïna.
17 Thak saraskäna ukhajja, mä jaqew jupan ukar tʼijunïna, nayraqatapar killptʼasisasti, akham sasaw jupar jisktʼäna: “Suma Yatichiri, ¿wiñay jakañ katoqañatakejj kun lurañajas wakisi?” sasa.
18 Jesusasti juparojj sänwa: “¿Kunatsa suma Yatichiri sista? Janiw khiti jaqes sumäkaspati, jan ukasti Diosakiw sumajja.
19 Jumajj aka mandamientonak yatisktawa: ‘Janiw jaqe masimar jiwayätati, janiw adulterio jucha lurätati, janiw lunthatasïtati, janiw falso testigot saytʼätati, janiw yaqhanakar engañjätati, awkimarus taykamarus respetätawa’” sasa.
20 Uka jaqejj akham sarakïnwa: “Yatichiri, wawatpachwa nayajj taqe ukanak phoqaskta” sasa.
21 Jesusajj munasiñampiw uka jaqer uñkatäna, sarakïnwa: “Ak phoqañamaw wakisi, kunatejj utjktam ukanak aljir saram, pobrenakar churanjjam, ukhamatwa alajjpachan suma imatanakamajj utjani. Ukatjja jutam, nayar arkita” sasa.
22 Uk satasti uka jaqejj wal llaktʼasïna, wali llaktʼataw sarjjäna, walja utjirinïtap layku.
23 Taqe toqer uñtasasti akham sasaw Jesusajj discipulonakapar säna: “¡Qollqen jaqenakatakejj kunja chʼamakïkani Diosan Reinopar mantañajja!” sasa.
24 Arunakap istʼasasti discipulonakajj wal musparapjjäna. Jesusasti saskakïnwa: “Wawanaka, ¡Diosan Reinopar mantañajj kunja chʼamasa!
25 Mä camellotakis mä aguj nayra pasañajj faciläspawa, ukampis qamiritakejj Diosan Reinopar mantañajj jukʼamp chʼamäniwa” sasa.
26 Uk istʼasasti jukʼampiw jupanakajj musparapjjäna, akham sasaw jupar sapjjarakïna: “Ukhamajj ¿khitikis salvatäni?” sasa.
27 Jupanakar uñkatasasti Jesusajj akham sänwa: “Jaqenakatakejj janiw kunjamatsa ukajj luraskaspati, ukampis Diosatakejj janiw chʼamäkiti, jupatakejj taqe kunas lurasikispawa” sasa.
28 Uk istʼasasti Pedrojj akham sasaw jupar sarakïna: “Nanakajj taqe kun jaytasaw jumar arkapjjsma” sasa.
29 Jesusasti sarakïnwa: “Qhanakwa sapjjsma, khititejj naya layku ukhamarak suma yatiyäwinak laykojj utsa, jilanaksa, kullakanaksa, tayksa, awksa, wawanaksa, oraqenaksa jaytki ukajja,
30 taqe ukanakat sipansa patak ukhampwa jichha tiempon katoqani: utanaka, jilanaka, kullakanaka, taykanaka, wawanaka, oraqenaka. Jan waltʼayañatak arknaqatas uñjasirakiniwa, ukampis jutir pachanjja wiñay jakañ katoqani.
31 Nayrankirinakatjja waljaniw qhepankapjjani, qhepankirinakasti nayrankapjjarakiniwa” sasa.
32 Ukatjja Jerusalén markar makatki uka thaknamwa sarasipkäna. Jesusasti jupanak nayraqataw saraskäna, arkirinakapajj wal musparapjjäna, mayninakajj ajjsarapjjarakïnwa. Ukatsti mayampiw jupajj tunka payan apostolonakapar yaqha cheqar irpäna, kunatï jupar paskani ukanakwa yatiyäna, akham sasa:
33 “Jerusalén markaruw makatasktanjja, jaqen Yoqapajj jilïr sacerdotenakampiru escribanakampir katuyataw uñjasini. Jupanakajj jiwayañatakiw jupar juchañchapjjani, yaqha markankir jaqenakaruw katuyapjjarakini.
34 Ukatsti uka jaqenakaw jupat sawkasipjjani, thuskatapjjani, jawqʼjapjjani, jiwayapjjarakini, ukampis kimsa urutwa jupajj jaktanini” sasa.
35 Ukatjja Zebedeon yoqanakapaw jupar jakʼachasipjjäna, Santiagompi Juanampi, juparojj akham sasaw sapjjäna: “Yatichiri, kunanaktï mayipkäma ukanakay churapjjeta” sasa.
36 Jupasti sarakïnwa: “¿Kuns nayajj jumanakar churapjjerisma?” sasa.
37 Jupanakajj akham sapjjarakïnwa: “Jumamp chikay Reinoman qontʼayapjjeta, maynirojj kupëjjamaru, maynirurak chʼeqäjjamaru” sasa.
38 Jesusajj jupanakar sarakïnwa: “Kuntï mayipkta ukjja, janiw jumanakajj yatipktati. ¿Nayajj umtʼaskta uka copat jumanakajj umtʼapjjasmati, jan ukajj kunjamtï nayajj bautisasiskta ukham bautisasipjjasmati?” sasa.
39 Jupanakasti sapjjänwa: “Ukanak lurapjjeristwa” sasa. Jesusasti saskakïnwa: “Cheqansa nayajj umtʼaskta uka copat jumanakajj umtʼapjjätawa, kunjamtï nayajj bautisasisktjja ukham bautisatäpjjätawa.
40 Ukampis khitis nayamp chikajj kupëjjajar jan ukajj chʼeqäjjajar qontʼasini uk sañajj janiw nayar waktʼkituti. Jan ukasti Diosaw khitinakas ukan qontʼasipjjani ukanakarojj ajllini” sasa.
41 Ukanak istʼasasti mayninakajj tunkanpachaw Santiagotakis Juanatakis colerasipjjäna.
42 Ukatwa Jesusajj jupanakar jawsasin akham säna: “Jumanakajj yatipjjtawa, khitinakatï marka apnaqerjam uñjatäpki ukanakajj munañaparuw jaqenakar apnaqapjje, jachʼa jilïrinakas ukhamarakiw jupanakjjar wali munañanïpjje.
43 Jumanak taypinjja janiw ukhamäñapäkiti. Antisas khititejj jumanakat jilïrïñ munki ukajja, jumanakar serviñapawa.
44 Khititejj jumanak taypin nayrankañ munki ukajja, mä esclavjamaw taqenirus serviñapa.
45 Jaqen Yoqapas janiw serviyasir jutkiti, jan ukasti serviriw juti. Jakañap churañatakiw jutaraki, ukhamat waljanir juchat kutsuyañataki” sasa.
46 Ukatsti jupanakajj Jericó markaruw mantapjjäna. Jesusampi discipulonakapampi walja jaqenakampi Jericó markat mistusipkäna ukhajja, mayjasir mä juykhu jaqew thaki jakʼan qontʼatäskäna, jupasti Bartimeo satänwa (awkipajj Timeo satarakïnwa).
47 Nazareno Jesusajj uka cheq saraskatap istʼasajja, akham sasaw jachʼat arnaqasiñ qalltäna: “¡Jesús, Davidan Yoqapa, nayat khuyaptʼayasikitaya!” sasa.
48 Uk istʼasasti jaqenakajj amuktʼam sasaw jupar toqepjjäna. Ukampis jupajj jukʼamp jachʼatwa arnaqasïna, akham sasa: “¡Davidan Yoqapa, nayat khuyaptʼayasita!” sasa.
49 Ukatwa Jesusajj ukjar saytʼasin säna: “Jawsanipjjam” sasa. Jupanakasti akham sasaw uka juykhu jaqer jawsanipjjäna: “¡Jan ajjsaramti! Sartam, jawstamwa” sasa.
50 Uka jaqesti patjja isip liwtasajj mäkiw saythapïna, Jesusan ukaruw sararakïna.
51 Jesusasti akham sänwa: “¿Kunsa nayajj jumatak lurirista?” sasa. Juykhu jaqesti sarakïnwa: “Rabboni, uñjañ munta” sasa.
52 Jesusajj sarakïnwa: “Jichhajj sarjjam, Diosar confiyatam laykojj walikëjjtawa” sasa. Uka jaqejj ukaratpachaw nayrapat waliptjjäna, ukatjja juparuw arkarakïna.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Marcos 10
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
¿Bibliajj kamsisa?
Jiwjjtan ukhajj ¿kunas pasjje?
JAQENAKAJJ AKHAM SAPJJEWA jiwjjasajj maynejj yaqha cheqaruw sarjje sasa. Ukampis yaqhepanakajj jiwañaruw taqe kunas tukusjje sasaw sapjjaraki. ¿Jumajj kamsasmasa?
BIBLIAJJ AKHAM SIWA
“Jiwatanakajj janiw kunsa yatipkiti” sasa (Eclesiastés 9:5). Ukhamasti jiwjjasajj ukharukiw taqe kunas tukusjje, janiw kawkharus sarktanti.
BIBLIAJJ AKHAM SASKAKIWA
Adán chachajja, jiwjjän ukhajj laqʼaruw kuttʼjjäna (Génesis 2:7; 3:19). Ukhamasti jiwatanakajj laqʼarukiw tukjjapjje (Eclesiastés 3:19, 20).
Maynejj jiwjje ukhajja, Diosajj taqe juchanakapwa perdonjje (Romanos 6:7). Ukhamajj janiw nayra juchanakapat juchañchasjjeti.
¿Jiwatanakajj jaktapjjaspati?
¿JUMAJJ KAMSASMASA?
Jïsa
Janiwa
Inas ukhamächini
BIBLIAJJ AKHAM SIWA
‘Jiwatanakajj jaktanipjjaniwa’ sasa (Hechos 24:15).
BIBLIAJJ AKHAM SASKAKIWA
Jiwatanakajj ikisipkiwa sasa, ukhamasti jiwañajj ikiñampi sasiwa sasaw Bibliajj qhanañchi (Juan 11:11-14). Diosajj jiwatanakar sartayaspawa, kunjamtï jiwasajj ikiskirinakar sartayksna ukhama (Job 14:13-15).
Bibliajj walja jiwatat jaktirinakatwa parli, ukajja jiwatanakarojj cheqapuniw jaktayasini sañatakiw yanaptʼistu (1 Reyes 17:17-24; Lucas 7:11-17; Juan 11:39-44).
Jukʼamp yatiñataki
¿Kunsa Bibliax chiqpachapuni yatichi?


text:
11 YATICHÄWI
¿Kunatsa tʼaqesiñajj utjpacha?
1, 2. ¿Kamsasas jaqenakajj jisktʼasipjje?
UMAW lamar qotat jitsunisajj mä jiskʼa marka chhaqtayatayna. Mä jaqew iglesiar mantasajj waljanir usuchjatayna, jiwarayarakitayna. Cáncer usumpi jiwasinjja mä warmejj phesqa wawanakaparuw wajchanak jaytawayi.
2 Ukham jan wali yatiyäwinak istʼasajj waljaniw akham jisktʼasipjje: “¿Kunatsa uñisisiñanakasa tʼaqesiñas utjpacha?” sasa. ¿Jumajj ukham jisktʼasirïtati?
3, 4. 1) ¿Kunatsa tʼaqesiñajj utji sasin Diosar jisktʼañajj walikïskiti? Uk qhanañchtʼam. 2) ¿Kunjamsa Diosajj jan walinaksa tʼaqesiñanaksa uñji?
3 Diosar confiyiri chachanakas ukhamarakiw jisktʼasipjjäna ukwa Biblian yateqtanjja. Habacuc profetajj Diosar akham sänwa: “¿Kunatsa ukataq llakisiñanaka, tʼaqhesiñanaka uñjayista? Nayajj tʼaqhesiyañanakampi, tukjañanakampi muyuntatätwa; [...] quejasiñanakasa, chʼajjwañanakasa, taqe cheqanwa utjejja” sasa (Habacuc 1:3).
4 Habacuc 2:2, 3 qellqatanjja, kunjamsa Diosajj Habacuc profetan jisktʼapar qhanañchäna, jan walinak askichañ toqetsa kamsarakïnsa ukwa liytʼsna. Jehová Diosajj jaqenakar wal munasi. Biblianjja siwa: “Jupajj kunatï jumanakar pasapktam ukanakat wal llakisi” sasa (1 Pedro 5:7). Diosajj jaqenakat sipansa tʼaqesiñanak wal uñisi (Isaías 55:8, 9). Ukhamasti ¿kunatsa tʼaqesiñajj akapachan utjpacha? Jichhajj uk yatjjatañäni.
¿KUNATSA TʼAQESIÑAJJ UTJPACHA?
5. 1) ¿Religión pʼeqtʼirinakajj tʼaqesiñanak toqet kamsapjjesa? 2) ¿Kunsa Bibliajj yatichi?
5 Pastoranakasa, tata curanakasa, religión pʼeqtʼirinakasa, tʼaqesiñajj Diosan munañapatsa utjkaspa ukham yatichapjje. Yaqhepasti, kuna jan walinakatï maynirojj paski ukanakasa, tʼaqesiñasa Diosan munañapawa, kunatsa ukanakajj paspacha ukjja janiw yatksnati sasaw sapjje. Yaqhepajja, Diosampi alajjpachan jakasiñatakiw jaqenakasa wawanakasa jiwapjje sasaw sapjjaraki. Ukampis ukajj janiw cheqäkiti. Diosajj janipuniw jan walinak utjaykaspati. Biblianjja siwa: “¡Taqe chʼamani Diosajj janiw kuna jan walsa lurkaspati, janirakiw kunatejj jan cheqapäki uksa lurkaspati!” sasa (Job 34:10).
6. Tʼaqesiñanak utjatapatjja, ¿kunatsa jaqenakajj Diosar juchañchapjje?
6 Tʼaqesiñanak utjatapatjja, jaqenakajj Diosaruw juchañchapjje. ¿Kunatsa? Diosas akapach apnaqkaspa ukham amuyapjje. Ukampis kunjamtï 3 yatichäwin yateqktanjja, Diablo Supayaw akapach apnaqaski.
7, 8. ¿Kunatsa tʼaqesiñajj akapachan utji?
7 “Akapachajj Supayan amparapankiwa” sasaw Biblian qhanañchi (1 Juan 5:19). Akapach apnaqer Supayajj uñisiri, jan sinttʼasiri ukhamawa. Jupaw aka “oraqen jakirinakar engañjaski” (Apocalipsis 12:9). Walja jaqenakaw Supayat yateqasipjje. Ukatwa jaqenakajj kʼarisiri, uñisiri, jan sinttʼasiri ukhamäpjje.
8 ¿Kunatsa tʼaqesiñajj utjaraki? Adanampi Evampejj Dios contra saytʼasipkäna uka qhepatjja, taqe wawanakapaw juchanëjjapjjäna, ukatwa tʼaqesiñajj utjaraki. Uka jucha utjatap laykuw jaqenakajj jaqe masipar tʼaqesiyapjje. Wali uñtʼatäñ munasajja, jupanakkamaw nuwasipjje, guerranakaruw sarapjje, mayninakarus jan walinak lurapjjaraki (Eclesiastés 4:1; 8:9). Maysa toqetjja, “horasajj jan waltʼañajj taqeniruw puri”, ukatwa jaqenakajj tʼaqesipjjaraki (Eclesiastés 9:11). Awisajja jan wali horasana, jan wali lugarana jikjjatasitapatwa jaqenakajj chijirusa jan walinakarusa purtʼasipjjaraki.
9. ¿Diosajj tʼaqesiñas munpachati?
9 Jehová Diosajj janipuniw tʼaqesiykistaspati. Ukhamajj jan walinak utjatapatsa, guerranak utjatapatsa, jaqenakan jan wali luratanakapatsa janiw Diosar juchañchañasäkiti. Jupajj janiw terremotonakampisa, jachʼa thayanakampisa, inundacionanakampis tʼaqesiykistaspati. Jehová Diosajj walpun munasistu, jupajj janiw tʼaqesiñas munkiti, ukampis jichhürunakan tʼaqesiskaktanwa. Kunatsa tʼaqesiñanakajj utji uka toqetwa jichhajj yatjjatañäni (1 Juan 4:8).
¿KUNATSA DIOSAJJ TʼAQESIÑANAK JAN CHHAQTAYKPACHA?
10. ¿Kunjamsa Supayajj Jehová Dios contra saytʼasïna?
10 Edén jardinanjja, Supayajj Adanampi Evampiruw engañjäna. Diosajj janiw suma apnaqerïkiti, Adanampina Evampin sum jakasipjjañapsa janiw munkiti sasaw Supayajj säna. Diosajj janis suma apnaqerïkaspa, Diosan apnaqatäñajj janis munaskaspa ukhamwa Supayajj Adanampiru Evampirojj amuyayañ munarakïna (Génesis 3:2-5; 27 qhanañchäwi uñjjattʼäta).
11. ¿Kuna jisktʼanakar qhanañchañas wakisi?
11 Adanampi Evampejj janiw Jehová Diosar istʼapkänti, ukhamatwa Dios contra saytʼasipjjäna. Kunatï walïki jan walïkaraki uk amtañatakejj derechonïpkaspas ukhamwa amuyapjjäna. ¿Kunjamsa Diosajj pantjasipjjatap qhanstayaspäna? ¿Kunjamatsa kunatï jiwasatakejj walïki uk Jehová Diosaki yatitapajj qhanstarakispäna?
12, 13. 1) ¿Kunatsa Jehová Diosajj jupar kutkatasirinakarojj ukaratpach jan jiwaykäna? 2) ¿Kunatsa Diosajj aka oraq apnaqañapatakejj Supayar jaytäna? 3) ¿Kunatsa jupanak pachpa apnaqasipjjañapatakejj jaqenakar tiempo churäna?
12 Jehová Diosajj janiw Adanampiru Evampirojj ukaratpach jiwaykänti. Jan ukasti wawanïpjjañapatakiw jupanakar jaytäna. Qhepatjja, Adanampina Evampina wawanakapajj khitis apnaqeripäni ukwa ajllipjjañapäna. Jehová Diosajja, aka oraqer jan juchani jaqenakampi phoqantañwa amtäna, uka amtap phoqasiñapatakejj janiw Supayan kunayman luratanakapas jarkʼkaspänti (Génesis 1:28; Isaías 55:10, 11).
13 Supayajj walja millón millón angelanak nayraqatanwa Diosarojj kutkatasïna (Job 38:7; Daniel 7:10). Ukhamasti kuntï Supayajj siskäna ukajj cheqänti janicha uk yatisiñapatakiw Jehová Diosajj Supayar tiempo churäna. Jaqenakarus ukhamarakiw tiempo churäna, ukhamat Supayan yanaptʼapampejj jupanak pachpa apnaqasipjjañapataki. Ukhamatakwa kunjamas Diosan jan yanaptʼatajj apnaqasipjjaspa ukajj yatisispäna.
14. ¿Kunas tiempompejj yatisjje?
14 Walja maranakaw jaqenakajj jupanak pachpa apnaqasjjapjje, ukampis janiw suma jakasiñajj utjkiti. Supayan kʼarïtapajj yatisjjewa. Jaqenakajj Jehová Diosan yanaptʼapampikiw sum jakasipjjaspa. Kuntï Jeremías profetajj siskäna ukajj cheqawa, jupasti sänwa: “[Jehová Dios] Tata, nayajj yattwa jaqejj janiw alaskiti pachpa jakañapjja, janirakiw tukuyäwipsa munañapar apnaqkaspati” sasa (Jeremías 10:23).
¿KUNATSA TʼAQESIÑANAKAJJ UTJASKAKPACHA?
15, 16. 1) ¿Kunatsa tʼaqesiñanakajj utjaskakpacha? 2) ¿Kunatsa Diosajj Supayan jan wali luratanakap jan askichki?
15 ¿Kunatsa tʼaqesiñajj jichhakam utjaskakpacha? ¿Kunatsa Jehová Diosajj jan walinak jan chhaqtayki? Supayan apnaqatajj janiw sum jakasksnati, uk yatisiñapatakiw tiempojj munasïna. Kunayman gobiernonakas jaqenakar apnaqawayapkchejja, inamayakiw sum apnaqañatakejj chʼamachasiwayapjje. Ciencia toqetsa, tecnología toqetsa nayrarus sartapkchejja, jukʼampikiw jan cheqapar uñjasiñasa, pisin jakasiñasa, jaqenakan jan wali luratanakapasa, guerranakasa utj-jje. Diosan jan yanaptʼatajj janiw jaqenakajj apnaqasksnati.
16 Jehová Diosajj Supayan jan wali luratanakap janiw jichhürunakan askichkiti. Askichaspa ukhajja, Supayan apnaqäwiparus yanapkaspa ukhamäspawa, Diosajj janiw uk lurkaspati. Maysa toqetjja, Diosatï jan walinak askichaspa ukhajja jupanak pachpajj sumsa apnaqasipkaspa ukham jaqenakajj amuyapjjaspa. Ukampis ukajj kʼariwa, Jehová Diosajj janipuniw ukar yanaptʼkaspati. Diosajj janiw kʼarïkiti (Hebreos 6:18).
17, 18. Supayan jan wali luratanakapampejj ¿kunsa Diosajj lurani?
17 Supayampina jaqenakampina Dios contra saytʼasipjjatapatjja, kunayman jan walinakaw utjawayi. ¿Jehová Diosajj uka jan walinak askichaspati? Jïsa. Diosatakejj janiw kunas chʼamäkiti. Supayan kʼarïtapas kunapachas sum qhanstjjani uksa Jehová Diosajj yatirakiwa. Ukhamasti niyaw Diosajj aka oraq mä paraisor tukuyjjani, ukhamäñapwa qalltatpach munäna. “Taqe khitinakatï sepulturankapki ukanakajj” jaktanipjjaniwa (Juan 5:28, 29). Usuntañasa jiwañasa janiw utj-jjaniti. Jesusaw Supayan taqe jan wali luratanakap askichjjani. Jesús toqew Jehová Diosajj “Diablon luratanakap” tʼunjani (1 Juan 3:8). Uka uru janïr purinkipanjja, pacienciampiw jupar uñtʼañatakisa, apnaqerisarjam jupar ajlliñatakis suytʼaskistu, ukatwa jupar wal yuspärañasa (2 Pedro 3:9, 10 liytʼañataki). Tʼaqesktan ukhasa Jehová Diosaw aguantañatak yanaptʼistu (Juan 4:23; 1 Corintios 10:13 liytʼañataki).
18 Jehová Diosajj janiw munkir jan munkir Jupar apnaqerisarjam ajlliñas munkiti. Jupajj kunatï walïki jan walïkaraki uk jiwas pachpa ajlliri luristu. Jichhajj uka toqet yatjjatañäni.
DIOSAR SERVIÑÄNITI JANICHA UKAJJ SAPA MAYNITÄJJEWA
19. 1) ¿Jaqenakajj kunjam luratätansa? 2) ¿Kunatsa ukham luratätasat Jehová Diosar yuspärañasa?
19 Jehová Diosajja, kunatï walïki jan walïkaraki uk jiwas pachpa ajllir luristu, animalanakajj janiw ukham luratäpkiti. Jupanakajj janiw kunatï walïki jan walïkaraki uk ajllipkaspati. Ukampis jaqenakajj kunjamsa jakañäni, Diosatakjamat sarnaqañäni janicha ukjja sapa mayni ajllir luratätanwa. Janirakiw maquinanakjam luratäktanti, maquinanakajj maynin apnaqatakiw kunsa lurapjje. Jaqenakajja kunjam jaqëñänisa, khitinakas amigosäni, kunjamsa jakasiñäni uk jiwas pachpaw ajllsna. Diosajj kusisit jakasiñas muni.
20, 21. ¿Kun lurañsa jumajj amtañama?
20 Jehová Diosajj jupar munasiñaswa muni (Mateo 22:37, 38). Amuytʼañataki, mä wawajj awkipar “wal munassma” sasin taqe chuyma jan khitin jariyata siski ukhajja, awkipajj wal kusisi. Jiwasajj ukhamarakiw Jehová Diosar kusisiysna, Jehová Diosajj juparut serviñäni janicha uk jiwaspachpa ajlliñas muni. Supayasa, Adanasa, Evasa, Diosar jan serviñwa ajllipjjäna. Jumasti ¿kunsa luräta?
21 Niyakejjay Diosar serviñäniti janicha ukajj jiwasatäjjchejja, Jehová Diosar serviñwa amtañama. Jichhürunakanjja waljaniw Diosatakjam sarnaqañ amtapjje, ukhamatwa Supay contra saytʼasipjje (Proverbios 27:11). Paraíso oraqenjja janiw tʼaqesiñajj utj-jjaniti. ¿Kunsa ukan jakasiñatakejj lurañama? Jutïr yatichäwinwa uka toqet yatjjataskañäni.


text:
Junio 5, lunes
Israel markaparojj yanapiwa [...]. Kunjämtï awkinakasarojj [arsuwaykäna ukhama] (Luc. 1:54, 55).
Marian uka arunakapajja, Diosan arunakap sum uñtʼatapwa uñachtʼayistu. ¿Kunatsa ukham sistanjja? Mariajja, kuna arunaktï Samuel profetan taykapajj arskäna niya uka pachpa arunakwa arsurakïna (1 Sam. 2:1-10). Uka arunakapanjja Mariajj niya 20 kutiw qollan arunakat aytäna. Ukhamajja kunanaktï Jehová Dios amigopat yateqkäna ukanakat taqe chuymaw parlirïna. Awisajja, Mariarjamarakiw Jehová Diosajj mä luräwi churistaspa. Uka luräwi phoqañajj chʼamakïkaspas ukhamwa amuysna. Ukampis María warmjamarakiw altʼat chuymanïñasa, ukatsti ‘Jehová Diosaw uka luräwi phoqañatakejj yanaptʼitani’ sasaw confiyañasa. Jehová Diosata ukhamaraki amtanakapata yatichapkistu ukhajja, jupjamaraki wali sum istʼapjjañäni, ukatsti uka toqenakat lupʼiñatakis tiempo apstʼasirakiñäni. Yaqhanakarus kusisit yatiyapjjañäni. Ukhamatwa María warmjam Diosar iyawsatas uñachtʼayañäni (Sal. 77:11, 12; Luc. 8:18; Rom. 10:15). w16.02 2:17, 18
Junio 5-11
JEREMÍAS 51, 52
Canción 37, oración
Qalltañatak mä qhawqha arunaka (3 min. jan ukajj minusa)
BIBLIAN SUMA YATICHÄWINAKAPA
“Jehová Diosan arupajj phoqasipuniwa” (10 min.)
Jer 51:11, 28. Khitis Babilonia markar katuntani ukjja Diosajj qhanañchjjänwa (it-2-S pág. 356 párrs. 2, 3).
Jer 51:30. Babilonia markarojj jan nuwasisaw katuntasini sasaw Diosajj säna (it-2-S pág. 450 párr. 3).
Jer 51:37, 62. Tiempompejj Babilonian janiw khitis jakjjaniti sasaw Diosajj sarakïna (it-1-S pág. 273 párr. 1).
-
Suma yatichäwinak Bibliat thaqapjjañäni (8 min.)
Jer 51:25. ¿Kunatsa Babiloniarojj “tʼunjiri qollu” sasin Biblian uñtʼasi? (it-2-S pág. 423 párr. 2).
Jer 51:42. “Jachʼa qotasti Babiloniarojj qʼalwa chhaqtayi” siski uka arunakajj ¿kamsañsa muni? (it-2-S pág. 304 párr. 4).
Jichha semanan liytʼawayktan uka qellqatanakajja, ¿kunsa Jehová Diosat yatichistu?
Jichha semanan liytʼawayktan uka qellqatanakanjja, ¿kuna suma yatichäwinakas utjaraki?
-
Biblia liyiñataki (4 min. jan ukajj minusa): Jer 51:1-11.
SUM YATICHAÑATAK CHʼAMACHASIÑÄNI
Jichha phajjsi yatiyir sarañatak wakichtʼasiñäni (15 min.): Tantachasirinakajj arstʼanipjjarakispawa. Ukajj “Yatiyañatak yanaptʼanaka” siski ukarjamaw arstʼasiñapa. Kunjamsa jaqenakar yatiysna uka toqet parlir videonak uñtayasajja, suma yatichäwinakapwa qhanañchtʼäta. Internetan ENSEÑANZAS BÍBLICAS > AYUDA PARA LAS FAMILIAS siski uka cheqan utjki uka yatichäwinakat jaqenakar yatichapjjañapatakiw tantachasirinakar chʼamañchtʼäta.
CRISTIANJAM JAKAÑATAKI
“¿Jehová Diosan arsutanakapar confiytati?” (15 min.): Tantachasirinakan arstʼanipjjañapatakiw jisktʼäta. Biblian profecianakapat parltʼapjjañapatakiw jilat kullakanakar chʼamañchtʼäta, ukhamat Diosar jukʼamp confiyañataki maynit maynikam chʼamañchtʼasiñataki (Ro 1:11, 12).
Congregacionan Bibliat yatjjatañataki (30 min.): kr 13 yatichäwi, párrs. 24-32.
Tantachäwit amtañataki ukat kunanakas jutïr semanajj yatjjatasini ukanak amtayañataki (3 min.)
Canción 49, oración


text:
23 YATICHÄWI
¿Kunjamsa Bibliat apstʼat qellqatanakajj lurasi, ukat yaqha arunakar jaqokipasi?
‘Taqe markanakaru, taqe casta jaqenakaru ukat kunayman parlasir jaqenakaru’ Diosan arunakapat yatiyañatakejja, Jehová Diosan Qhanañchirinakapajj 700 jila arunakaruw Bibliat apstʼat qellqatanak apsupjje (Apocalipsis 14:6). ¿Kunjamsa uk lurapjje? Walja markanakanwa qellqerinakapajj utji ukat mä 3.300 jilaw yaqha arunakar jaqokipapjjaraki. Jupanakajj Jehová Diosan Qhanañchirinakapäpjjewa.
Nayraqatjja, inglés arutwa qellqtʼasi. Oraqpachan Jilïr Irpirinakaw Comité de Redacción satäkis ukan irnaqtʼirinakarojj uñjapjje, jupanakajj Nueva York markankir Betelankapjjewa. Qellqerinakatjja, mä qhawqhanejj ukankapjjewa, yaqhepajj yaqha markankir Betel utanakankapjjarakiwa. Departamento de Redacción satäkis ukankir jilatanakaw kunjamsa qellqerinakajj irnaqtʼapjjani uk uñjapjje. Ukham yaqha markanakat qellqerinakanïñajj wali askipuniwa, ukhamatwa taqe markankir jaqenakan chuymapar purtʼañatakejj kunayman markanakat qellqasispa.
Yaqha arunakar jaqokipirinakaruw aptʼayasi. Kunapachatï mä qellqatajj tuktʼayatäjje ukat aptʼayasiñatak aprobatäjje ukhajja, computadoranak toqew oraqpachankir yaqha arur jaqokipirinakar aptʼayasi, jupanakaw arunakapar jaqokipapjje. Cheqpach suma arunak jikjjatañatakiw uka jilat kullakanakajj wal chʼamachasipjje, ukhamat kuntï inglés arut yatichaski uk arupan sum amuyasiñapataki (Eclesiastés 12:10).
Computadoranakampiw yanaptʼasipjje. Mä computadorajj janiw mä qellqer lanti, jan ukajj yaqha arur jaqokipir lanti irnaqtʼkaspati. Ukampis qellqatanak jankʼak lurasiñapatakiw yanaptʼaspa. Ukanwa jaqokipañatak yanapanaka, diccionarionaka ukat yaqhanakas utji. Jehová Diosan Qhanañchirinakapajja, Sistema Electrónico de Edición Plurilingüe (MEPS) programa uñstayapjje. Ukaw jaqokipañatak wal yanaptʼi, ukampiw kunayman arut qellqatanak mä computadorar apantasin dibujonakampi jaqthaptayapjje ukat imprimisiñapatak wakichjjapjjaraki.
Yaqhep arunakajja, mä qhawqha waranq jaqenakamp parlatakiwa, ukampis ¿kunatsa Jehová Diosan Qhanañchirinakapajj uka arunakampir jaqokipañatak wal chʼamachasipjje? Diosan munañapwa phoqhasipki, Jupajj “taqenin qhespiyatäñapwa muni, kunatejj cheqäki uk uñtʼapjjañaparaki” (1 Timoteo 2:3, 4).
¿Kunjamsa Bibliat apstʼat qellqatanakajj lurasi?
¿Kunatsa Jehová Diosan Qhanañchirinakapajj Bibliat apstʼat qellqatanak walja arunakar jaqokipapjje?


text:
8 YATICHÄWI
Josiasajj suma amigonakanïnwa
¿Diosan munañap lurañajj chʼamäpachati?... “Chʼamakiwa” sasaw waljanejj sapjje. Ukampis Bibliajj janiw ukham yatichkiti. Josías sat mä waynat parltʼañäni, jupajj Diosan munañaparjamaw taqe kuns luräna siw Bibliajja. Juparojj suma amigonakanïñaw wal yanaptʼäna. Jupanakat jichhajj yatjjatañäni.
Josiasan tatapajj Amón satänwa, Judá markankir reyïnwa. Jupajj jan wali jaqepunïnwa ukat idolanakaruw yupaychäna. Jupajj jiwjjäna ukhaw Josiasar reyit uttʼayapjjäna. Jupasti, kimsaqallq maranikïnwa, ukhaw Judá marka apnaqañ qalltäna. ¿Tatapjamat jan walinak lurpachäna?...
Jiskʼatpach Josiasajj Jehová Diosar serviñ munäna. Ukatwa Diosar munasiri amigonak ajllïna. Jupanakaw kunatï askïki uk lurañapatak yanaptʼapjjäna. ¿Khitinakäpjjänsa amigonakapajja?
Maynejj Sofonías satänwa, jupajj Diosan profetapänwa. Ukat akham sasaw Judá markankirinakar yatiyäna: “Kʼari diosanakar yupaychasipkakïta ukhajja, jan walinwa uñjasipjjäta” sasa. Josiasajj uka profetar istʼasaw idolonakar yupaychañat sipansa, Jehová Diosar yupaychäna.
Mayni amigopajj Jeremías satarakïnwa. Jupajj Josiasan mitapänwa ukat waynitutpach jakʼapuran jakapjjäna. Purapatwa Jehová Diosar istʼañataki ukat kunatï askïki uk lurañatak yanaptʼasipjjäna. Jeremiasajj Josiasan suma amigopänwa. Ukatwa, Josiasan jiwatapat kunja llakitas jikjjatasïna uk mä qʼochun qellqäna.
Jeremiasampi Josiasampejj purapatwa Jehová Diosar serviñatak yanaptʼasipjjäna
¿Kunsa Josiasan sarnaqäwipajj yatichistu?... Jupajj jiskʼatpach Diosan munañap luräna. Ukatwa Diosar munasiri amigonak ajllïna. ¿Jumajj Diosar kusisiyañ munaraktati? Ukhamajj Jupar munasiri amigonakwa ajlliñama. Jupanakaw kunatï askïki uk lurañatak yanaptʼapjjätam.
BIBLIAT LIYTʼAÑÄNI
2 Crónicas 33:21-25; 34:1, 2; 35:25


text:
9 YATICHÄWI
Jeremiasajj Jehová Diosat parlapunïnwa
Diosat parlir sartan ukhajja, awisajj jaqenakajj colerasipjjewa, jan ukajj larusipjjewa. Ukhaman uñjasisajj janiw Diosat jukʼamp parlañ munjjsnati. ¿Jumajj ukhaman uñjasirïtati?... Bibliajj mä waynatwa parlistu, jupajj Jehová Diosar wal munasïna. Ukampis mä kutejj janiw Diosat parlañ munjjänti. Uka waynajj Jeremías satänwa, jupatwa jichhajj yatjjatañäni.
Diosajj Jeremiasar akham sänwa: “Jan wali luräwinakap apanukupjjañapataki jaqenakar yatiyam” sasa. Jeremiasasti akham sarakïnwa: “¡Nayajj wawäsktwa, janiw parlañsa yatkti!” sasa. Ukampis Diosajj “jan ajjsaramti, nayaw yanapaskäma” sasaw Jeremiasar chʼamachtʼäna.
Ukatwa Jeremiasajj akham yatiyañ qalltäna: “Jan wali luräwinakam jan apanukupkäta ukhajja, Diosajj juchañchapjjätamwa” sasa. ¿Jaqenakajj Jeremiasar istʼapjjpachänti?... Janiw istʼapkänti. Yaqhepajj larusipjjänwa, yaqhepasti wal colerasipjjäna, jiwayañ kun munapjjäna. ¿Kunjamakis Jeremiasajj jikjjataspachäna?... Wal ajjsarayasïna ukat “janipuniw Diosat jukʼamp parljjäti” sasaw säna. ¿Cheqapunit Diosat jan parljjpachäna?... Jeremiasajj Jehová Diosar wal munasïna, ukhamajj janiw Jupat parlañ jaytirjamäkänti, jaqenakar Diosat parlaskakïnwa. Ukatwa Diosajj enemigonakapat jarkʼaqäna.
Mä kutejj jan wali jaqenakaw Jeremiasar mä manqha phujur jaqontapjjäna. Ukanjja ñeqʼekiw utjäna, ukat janiw ni umsa ni manqʼsa Jeremiasar ukan churapkänti. Jiwañapatakiw uka jan wali jaqenakajj ukham lurapjjäna. Ukampis Diosaw Jeremiasar yanaptʼäna.
¿Kunsa Jeremiasan sarnaqäwipat yateqsna?... Awisajj ajjsarkchïnsa, Jeremiasajj Jehová Diosat parlapunïnwa. Jichhürunakan Diosat parlir sartan ukhajja, yaqhep jaqenakajj larusipjjewa, yaqhepasti wal colerasipjje. Ukhampachasa, Diosat parlaskakiñamawa. Jan armasimti, Jehová Diosajj yanaptʼapunïtamwa, kunjamtï Jeremiasar yanaptʼkäna ukhama.
BIBLIAT LIYTʼAÑÄNI
Jeremías 1:4-8; 20:7-9; 26:8-19, 24; 38:6-13


text:
Tukuyañataki
Diosan markapankasajj kunja kusisitas jikjjatasiyäta ukanak amtasisktati? Inas mä suma tantachäwita jan ukajj mä jachʼa tantachäwit amtasisksta, inas Diosan arunakap yatiyasajj mä suma experiencianïsta, jan ukajj jilat kullakanakampi sum parltʼasisajj kunja kusisitas jikjjatasirïta ukanak amtasksta. Ukhamächi ukhajja, janiw Jehová Diosat armasktati. Jupajj ukhamarakiw jumat amtasiski ukat kunjamsa jumajj taqe chuyma Jupar serviwayta uksa amtaskarakiwa. Ukatwa markapar kuttʼaniñamatakejj wal yanaptʼañ muntamjja.
Jehová Diosajj akham siwa: “Naya pachpaw jichhajj tamanakajjarojj awatisjjäjja. Kunjämtejj mä awatirejj ovejanakapjj anthapisjjejja [...], ukhamarakiw nayajj anthapisjjäjja, ukatsti kunjämtejj jupanakajj mä urojj mä chʼamaka taypin maysaru saranukupkänjja ukanakatsti qhespiyjjarakïwa” sasa (Ezequiel 34:11, 12).


text:
7 yatichäwi
¿Kunas Diosan Reinopajja?
1. ¿Kunas Diosan Reinopajja?
Alajjpachankir mä gobiernowa, ukarakiw taqe akapachankir gobiernonak lanti uttʼayasini ukat Diosan munañap phoqhayani aka oraqensa ukhamarak alajjpachansa. Cheqpachansa, Diosan Reinopat yatiyäwinakajj wali askipuniwa. Uka Reinopawa, mä arunjja uka gobiernowa taqe akapachankir jaqenakar mayachthapini. ¿Janit ukajj suma yatiyäwiki? Daniel 2:44; Mateo 6:9, 10 ukat 24:14 liytʼäta.
Cheqasa, mä gobiernonjja, mä pʼeqtʼiriw utjañapa, Diosajj Reinop apnaqañatakejja, Wawaparuw uttʼayi, mä arunjja, Jesucristo Yoqapaw Reyjam apnaqani. Apocalipsis 11:15 liytʼäta.
2. ¿Kunatsa Jesusajj suma apnaqerejja?
Jesusajj suma Apnaqeriwa, jupajj wali munasiri, khuyaptʼayasiri ukat taqe kuns cheqapar luririwa (Juan 1:14). Ukat jaqenakar yanaptʼañatakisa chʼamaniwa, uka chʼamapampiw alajjpachat aka Oraqjjar apnaqanini. Jesusajj jaktkasinjja, alajjpacharuw makatjjäna, ukanwa taqe munañanïñ katoqäna, Jehová Dios Awkipan kupïjjapan suyäna (Hebreos 10:12, 13). Ukat Jehová Diosajj taqe munañanïñwa juparojj churarakïna. Daniel 7:13, 14 liytʼäta.
3. ¿Khitinakas Jesusamp chik apnaqapjjani?
Diosan mä qhawqha yupaychirinakapaw Jesusamp chika apnaqapjjani sasaw Bibliajj qhanañchi, ukat Daniel 7:27, (NM) jiskʼa tʼaqanjja, jupanakajj qollana satapjjewa, Jesusan apostolanakaparuw qollanäpjjañapatak nayraqat ajllisiwayi. Jichhürunakanjja, ukhamarakiw Jehová Diosajj walja iyawsiri chachanakaru ukat warminakar qollanäpjjañapatak ajlliskaraki. Jesusjamarakiw uka ajllitanakajj jiwjjasin alajjpachan mä ajayjam jaktjjapjje. Juan 14:1-3 ukat 1 Corintios 15:42-44 liytʼäta.
¿Qhawqhanis alajjpachar sarapjjani? Bibliarjamajj mä jiskʼa tamakïpjjewa, jupanakat parlkasajja, Jesusajj akham sänwa: “jiskʼa tama” sasa (Lucas 12:32). Alajjpachat Jesusamp chika apnaqerinakajja, 144.000 ajllitanakapjjewa. Apocalipsis 14:1 liytʼäta.
4. Jesusajj Reyjam utʼayatäjjäna ukhajja, ¿kunas pasäna?
Jesusajj 1914 maranwa reyit uttʼayatäjjäna, uka qhepatjja, Supayaru ukat sajjranakapampiruw alajjpachat aka Oraqer jaqoqanïna. * Ukatwa Supayajj wali colerata aka Oraqen jan walinak luraski (Apocalipsis 12:7-10, 12). Ukatwa jaqenakajj jan walinakar jukʼamp sarasipkaki. Ukat oraq khathatinakasa, jachʼa chʼajjwäwinakasa, usuñanakasa ukat manqʼa pistʼañanakasa, Diosan Reinopajj niyaw aka Oraqjjar apnaqjjäni uk uñachtʼayistu. Lucas 21:7, 10, 11, 31 liytʼäta.
5. ¿Kunsa Diosan Reinopajj jichhürunakan luraski, ukat kunsa jutïrin luräni?
Oraqpachanwa Diosan Arupat yatiyasiski, ukhamatwa Jupajj “walja jaqenakar” taqe markanakat apthapiski. Cheqansa, millón millón chacha warminakaw Jesusamp apnaqayasipjje ukat istʼapjjaraki. Ukat kunapachatï Diosajj akapachankir jan wali jaqenakar tukjani ukhajja, jupanakajj qhespipjjaniwa. Ukhamajj jiwasatï Diosan gobiernopat askinak katoqañ munstan ukhajja, Jesusaruw istʼañasajja. Apocalipsis 7:9, 14, 16, 17 liytʼäta.
Kuntï Diosajj qalltatpach amtkäna, ukwa Reinopajj waranq maranakan phoqhani. Aka Oraqejj mä suma paraisöjjaniwa. Ukat tiempompejja, Jesusajj Awkiparuw Reinop kuttʼayjjäni (1 Corintios 15:24-26). ¿Janit uka suma Reinot yaqhanakar yatiyañ munkasma? Salmo 37:10, 11, 29 liytʼäta.
^ tʼaqa 12 Khä 1914 maran Jesusajj apnaqañ qalltjje siski uka profeciat jukʼamp yatjjatañatakejja, ¿Kunsa Bibliax chiqpachapuni yatichi?, sat libron 215 janat 218 janakam uñjjattʼäta.
Jukʼamp yatiñataki
¿Kunsa Bibliax chiqpachapuni yatichi?
¿‘Qhipa urunakankxtanti’?
¿KHITINAKAS JEHOVÁ DIOSAN MUNAÑAP LURASIPKI?
¿Kunjamsa Jehová Diosan Qhanañchirinakapajj Diosan arunakap yatiyapjje?
Kunjamtï Jesusajj Diosan arunakap yatiykänjja, ukhamwa jilat kullakanakajj yatiyapjjaraki. Ukhamajj ¿kunjamanakatsa yatiyapjje?


text:
FAMILIANAKATAKI
Uywat wawanakanïpki uka familianakajj ¿kuna jan walinakans uñjasipjje?
AUSTRALIA MARKAT MARGARET, * SAT MÄ MADRASTRA: “Chacha jan nayra warmipajj phuchanakaparuw nayar jan istʼañapataki yatichäna, jupanakajj janiw lak jarisipjjam satas istʼapjjerïkituti”. Ukas esposopamp sum apasiñ aynachtʼaykaspa ukhamwa Margaret warmejj amuyi.
Yaqhep familianakanjja, uywat wawanïpjjewa jan ukajj hijastro wawanïpjjewa, jupanakajj jan waltʼäwinakan uñjasipjjaraki, mayajj akaspawa: Jupanakamp jakapki ukanakamp sum apasiña. * Amuytʼañataki, qhepa warminakajj jan ukajj madrastranakajj * walja kutiw uywat wawan cheqpach taykapamp wawar tumptʼañata, manqʼañata jan ukajj khitis wawar yatichani ukat kunjams uywasini ukanakat parlapjjañapa. Ukat familiaranakasa, amigonakasa uywat wawanakar familia taypin katoqañajj chʼamakïspawa. Taqe ukanakatakejj Biblian ewjjtʼanakapaw sum yanaptʼaspa.
NAYRÏRI: UYWAT WAWAN CHEQPACH TAYKAPAMP SUM APASIÑA
Namibia markata Judit sat mä warmejj akham amti: “Mä urojj uywat wawanakajan taykapaw jupanakar akham säna: Jupajj awkiman warmipakiwa ukat wawanïpjjani ukhajj janiw jilamäkanisa ni kullakamäkanisa sasa. Uka arunakajj wal chuym ustʼayitäna, kunattejj wawanakajäpkaspas ukham jupanakar munasta”.
Uywat wawan cheqpach taykapampi ukat madrastrampejj janikipuniw taqe kunans sum apasipkaspati, ukaw chachan machaq familiaparojj mä jukʼa aynachtʼayaspa sasaw yatjjattʼatanakajj amuyapjje. ¿Kunjamsa yanaptʼasispa?
Ak lurasma: Qhan parlañama. Jumatï chachjamajj nayra warmimar wawanak uywañan jarkʼata ukhajja, janiw walïkaspati. * Kunattejj jupajj jakañs churarakiwa ukat wawanakapas chuymapankarakiwa janiw yaqhajj utjkaspati (Proverbios 23:22, 25). Ukampis taqe kunan jupakis kuns lurañ munani ukhajja, qhepa warmimaruw ukajj mayjtʼayaspa. Ukhamajj wal amuytʼasiñamawa, janiw sinti jarkʼañamäkiti ni taqe kuns jupak lurañ munjjani ukhas ukhamak uñchʼukiñamäkiti, antisas purapat yanaptʼasipjjañama.
AWKINAKATAK EWJJTʼANAKA
Nayra warmimamp parlkäta ukhajja, wawanakatak parlañama, janiw yaqha toqenakat chʼajjwañamäkiti. Ukat sinti aruma jan ukajj jan suyat horar wawanakar jan jawsaniñapatakejj munasiñampiw kuna horas jawsanispa uk amtapjjarakisma.
Jichhajj wawanakamatï jan jumampïpkchi ukhajj jupanakamp parltʼañatakejj telefonotsa, cartatsa, celularats mensajenak aptʼayasas jan ukajj correo electrónico siski uka toqetsa jawsañamapuniwa (Deuteronomio 6:6, 7). Yaqhepanakajj video conferencia toqnamwa parlapjjaraki. Cheqas kunjamatsa wawanakamamp parltʼañamapuniwa, ukham lurasajj jupanakar wal yanaptʼäta.
MADRASTRATAK EWJJTʼANAKA
Uywat wawanakan cheqpach taykaparojj akham sasma: Janiw nayajj jumäkiristsa ukham wawanakar amuyayañ munkti sasa (1 Pedro 3:8). Ukat wawanakajj jumampïpki ukhajj kuns lurapjje ukanak yatiyañamarakiwa (Proverbios 16:24). Wakisini ukhajj kun yatiñatakis jupar jisktʼarakismawa, ukat yanaptʼätam ukhajj yuspärañamarakiwa.
Jupa jakʼan janiw wawanakar munartʼañajj wakiskaspati. Estados Unidos markat Beverly sat mä madrastrajj akham siwa: “Jiskʼa wawanakajj mamita sañ wal munapjjetäna, ukampis janiw taykam jakʼansa ni familiaranakap jakʼansa ukham sapjjetätati utanakwa ukham sapjjetäta” sasaw tatapamp sapjjarakiyäta. Ukhamatwa Jane sat taykapampejj sum apasipjjta, ukat yateqañ utan kuna lurañanak utjkäna ukanakans panpachaniw yanaptʼapjjarakiyäta.
CHEQPACH TAYKAMP UKAT MADRASTRAMP SUM APASIPJJAÑAPATAK EWJJTʼANAKA
Jumatï madrasträstajja, wawanakan taykapat janiw jan walinak jupanak jakʼan parlañamäkiti. Kunattejj wawanakaruw aynachtʼayaspa. Ukat kunjamatsa taykapar kuntï siskta uk yatiyapjjarakispawa (Eclesiastés 10:20). Ukat wawanakan taykapatï jumat jan walinak parlchi, ukat uk wawanakajj yatiyapjjeristam ukhajja, janiw juma pachpatak llakisiñamäkiti jan ukasti jupanakat llakisiñamarakiwa. Inas akham sischisma: “Mamitamajj wali coleratapachänwa, awisajj coleratäkasinwa maynejj ukham jan amuyasis jan walinak parlaspa” sasa. Jumatï wawanakan taykapästajja uka ewjjtʼanakajj yanaptʼiristamwa.
Ukhamajj kunjamsa utamansa ukat uywir taykan utapansa wawanakar uywasini uk sum amtapjjañama. Ukat jan ukhamirjamäkanejja, kun lurañaps wawanakat suyta uk qhan sañama. Amuytʼañäni:
Madrastra: Rober, mirä amp suma kawkharutï qʼañu isinakajj uchaski ukar ucham.
Rober: Mamajan utapanjja, ukhamakwa jaytapjjerïta, mamajaw aptaskiri.
Madrastra (colerata): Aptam, jan ukajj añchhitaw...
¿Janit akham sañajj wakiskaspa?
Madrastra (altʼat chuymampi): Janiw uk yatkayätti, ukampis aka utanjja sapa mayniw isinak kawkharutï uskusiñapäki ukhar uchapjje.
Ukat kunaratutï wawanakajj taykapampipjjañapäki ukhajja, janiw ukhatakejj wawanakamp kun lurañs amtañamäkiti (Mateo 7:12). Ukat kuna lurañtï amtkta ukajj jan mayjtʼayañjamäkchi ukhajja, janïr wawanakar arskasaw mamapar yatiyjjañama.
¿JANIT AKHAM LURKASMA? Chachaman nayra warmipamp jikiskäta ukhajj akanakwa lurasma:
Janiw colerat uñkatañamäkiti, antisas kusisitañamawa.
Sutipat aruntañama.
Jaqenakampiskäta ukhajj janiw yaqhachañamäkiti.
PAYÏRI: JILSUT WAWANAKAMPEJJ KUNJAMSA SUM APASISMA
Jilsut wawanakan taykapa jan ukajj awkipa wasitat casarasjjapjje ukhajja, kuna jan walinakas utji ukat toqet sum amuytʼañatakejj Step Wars, sat qellqatajj mä warmitwa parli. Uka warmin uywat wawanakajj jupar wals tʼaqhesiyapkchejja, esposopajj janiw jupar arjjatañatakejj kuns lurkiti. “¡Sintpun colerayjjetu!” sasaw warmejj saraki. Ukhaman jikjjatasta ukhajja, ¿kuns chacha warmjam jan aynachtʼapjjañamatakejj lurapjjasma?
Ak lurasma: Maynin askipwa thaqhañama. Bibliajj akham sasaw ewjjtʼi: ‘Jaqe masisan askip munañasawa, janiw jiwasan askisak munañasäkiti’ sasa (1 Corintios 10:24). Cheqansa, mayninakan askipwa thaqhañama. Inas wawanakajj awkipan munasiñaps aptʼasipkaspa ukham amuyjjapjjchispa, jan ukajj nayra familiapats jitheqtkaspa ukham amuyapjjarakchispa, ukat chachamajj wawanakap jupat jan jitheqtapjjañapatakejj inas wawanakapar jan toqenoqañ munkchispati.
Janiw wawanakamatak munkir jan munkir amigopar tukkasmati, ukham lurasma ukhajja, janiw jupanakamp sum apaskasmati, jupanak pachpaw munasiñ uñachtʼayapjjañapa (El Cantar de los Cantares 8:4). Ukhamajj taqe ukanakat sum amuytʼasiñamawa, ukat kunjamsa uywat wawanakamamp apasïta ukas jumatäjjarakiwa.
Jan wal uñjapjjätam ukhajj janiw coleratajj kuns arsuñamäkiti (Proverbios 29:11). Ukat coleramp atipjayasirjamästa ukhajja, Diosan yanapapwa mayiñama, kunjamtï David reyejj maykäna ukhama: “Tatay, lakajj jarkʼañatak mä jarkʼir ucharapita, lakanakajj jan jistʼarañatak mä uñjir uskurapita” sasa (Salmo 141:3).
Ukat kawkhantï chachaman wawanakapajj jilsuwayapki ukan jakañ amtapjjäta ukhajja, inas wawanakajj jan kuna mayjtʼayañ munapjjatap amuychïta. Ukat ikiñ utanakas kunjam apthaptʼatasa ukanakjja janiw sinti mayjtʼayañamäkiti. Ukat inas yaqha utar jakasir sarjjañajj walirakïchispa.
¿JANIT AKHAM LURKASMA? Uywat wawanakamatï jan respetompi uñjasipkakitamjja, kunjams jikjjatasta uk chachamar yatiyañamawa, ukat kuns jupajj uka toqet amuyi uks istʼañamarakiwa. Janiw wawanakapar toqjjañapatak arjjayañamäkiti. Jan ukasti purapat sum apasiñapatakiw chʼamachasipjjañama. Ukhamatwa kuna jan walinakatï utjkaspa uk sum askichapjjasma (2 Corintios 13:11).
KIMSÏRI: FAMILIARANAKAMPI, AMIGONAKAMPI SUM APASIÑATAKI
Canadá markat Marion sat mä madrastrajj akham amti: “Awk taykajajj wawajarojj sapa kutiw kuns wajjtʼapjjerïna, ukampis chachajan wawanakaparojj janiw kuns churapjjerïkänti, ukhamajj janisay qollqenipkchiyatjja kuns jupanakatakejj alapjjapunirïtwa”.
Ak lurasma: Machaq familiamaw nayrankañapa. Familiaranakamaru ukat amigonakamarusa qawqha wakiskirisa machaq familiamajj uk yatiyañamawa (1 Timoteo 5:8). Cheqansa, janiw ukaratpach chachaman wawanakapar munasipkaniti, ukampis wawanakar jan chuyma ustʼayañatakejj familiaranakamaru ukat amigonakamar munasiñampi uñjapjjañapataki ukat jan yaqhachapjjañapatakiw achiktʼasirakisma.
Nayrïr chachaman awk taykapatsa janiw armasiñamäkiti, allchhinakaparojj tumptʼasipkaspawa. Inglaterra markat Susan sat mä warmejj akham siwa: “18 phajjsinak chachajan jiwatapat mayampiw casarastjja, ukat jiwat chachajan awk taykaparojj qhepa chachajar janiw askit uñjapkänti, kunaratutï kun lurañatakis jupanakar jawsapjjerïta ukat wawanakas yuspärañatak jawsapjjerïna, ukhamatwa jupanakamp sum apasjjapjjayäta”.
¿JANIT AKHAM LURKASMA? Familiaranakampi ukat amigonakamp sum apasiñajj chʼamakïspawa, ukhamajj kunjamsa jupanakamp sum apasipjjasma uk chachamamp parltʼañama.
Ukat familiaranakapampisa ukat amigonakapampisa sum apasiñajj chʼamakïspawa. Ukampis Biblian ewjjanakaparjamatï sarnaqäta ukhajja, wali askïniwa ukat kuntï Proverbios 24:3: qellqatajj siski ukas phoqasirakiniwa: ‘Yatiñ kankañampiwa familiajj uttʼayasi cimientonakapasa chʼikhi kankañampi uchatarakiwa’ sasa.
^ tʼaqa 3 Yaqha sutinakampi uchatawa.
^ tʼaqa 4 Jukʼamp yatjjatañatakejj ¡Despertad! de abril de 2012, “Claves para el éxito de las familias con hijastros” sat revista uñjjattʼäta, ukajj Jehová Diosan Qhanañchirinakapan luratawa.
^ tʼaqa 4 Aka yatichäwin warmitaksa parlaskchejja, Biblian aski yatichäwinakapajj chachatakisa ukat warmitakis wali askirakiwa.
^ tʼaqa 8 Nayra warmimatï wali toqesirïchi, nuwasirïchi ukhajja, familiamar jarkʼaqañatakejj jankʼakïñamawa.
AKHAM JISKTʼASIÑAMA:
¿Chachajan nayra warmipampejj kunjamatsa sum apasiristjja?
Familiaranakasa ukat amigonakasa familiar jan aynachtʼayapjjañapatakejj ¿kuns lurapjjeristjja?


text:
Jehová Diosaw ‘jan waItʼañanakajan’ sapür yanaptʼaskitu
Usut jikjjatasisajj kunayman jan walinakansa uñjaskstjja, ukat ukanak aguantañajj awisajj chʼamäkchisa, munasiri Jehová Dios Awkisan yanaptʼap qhan amuyawayta. Ukat 20 jila maranakaw precursorjam kusisita loqtaskta.
Nayajj 1956 maranwa espina bífida sat usun nasiwayta. Kunattejj jikhanijanjja tubo neural satäki ukan jan sum jistʼthapisitapatwa ankunakajar wal usuchjitu, ukatwa sarnaqañajj nayatakejj wali chʼama ukat yaqha usunakampiw usuntayarakitu.
Janïr naskayäta ukhajja, awk taykajajj mä chacha warmi misioneronakampiw Bibliat yateqañ qalltapjjatayna. Jiskʼäkayäta ukhajja, Usakos (Namibia) markajan mä qawqha yatiyirinakakiw utjäna. Niyakejjay tamajj jan utjkchënjja, kunatï tantachäwitak wakichatäkäna uk familianjamakiw yatjjatapjjerïta. Paqallqo maranïkayäta ukhajja, mä operacionaruw mantta, ukat chhojjo mistuñapatakiw cuerpojan mä pʼiya lurapjjetu. Ukat 14 maranirojj tʼuku usumpiw usuntta. Ukat niyakejjay colegior sarañajj jayankchïnjja ukat awk taykajamp sum uñjatäñajajj wakischïnjja, janiw colegio tukuyawaykti.
Ukhamäkchïnsa, Jehová Diosampi sum apasiñatakiwa chʼamachasiwayta. Bibliat apstʼat qellqatanakasat janiw afrikaans arut utjkänti. Ukatwa libronak liyiñatakejj inglés aru liyiñ yateqawayta. Ukatjja, Bibliat yatiyjjarakiyätwa ukat 19 maranïkayäta ukhaw bautisasta. Ukhat aksarojja, pusi maraw kunaymanit usuntawayta ukat chuyma toqets janiw sum jikjjataskayätti. Ukhamarusa, markajan taqeniw sum uñtʼasipjjayäta, ukatwa yatiyir sarañ ajjsarayäta.
Ukat 20 jila maranïkayäta ukhajja, Sudáfrica uksa toqeruw Namibia markar jakaskir sarjjapjjta, ukhapuniw nayrïr kutejj mä tamampi tantachasta. ¡Wali kusiskañapunïnwa! Ukampisa wasitatwa yaqha operacionar mantta, jichhajj colostomía ukwa lurapjjetu.
Mä qawqha tiempotjja, tamanak tumptʼir jilataw precursorjam irnaqtʼañ toqet arstʼäna. Arunakapajj chuymajarupuniw purtʼitu. Precursorjam irnaqtʼañatak jan kʼumaräjatajj sum yatiyäta, ukampis kunjamsa Jehová Diosajj jan waltʼañanakan yanaptʼitäna uk sum uñjawayta. Ukatwa precursor regularäñatak solicitud phoqhantta. Ukampis usutätajatjja, irpir chuymaninakajj janiw munapkänti.
Ukhamäkchïnsa, jukʼampi yatiyañatakiw chʼamachasta. Mamajana ukat yaqha jilata kullakanakan yanaptʼapampejj qawqha horanaktï precursoranakajj irnaqtʼapjje uk sojjta phajjsiw phoqta. Ukhamatwa precursoräñ munatajsa ukat phoqherjamätajsa uñachtʼayta. Ukat wasitatwa precursoräñatak solicitud phoqhantta, ukat iyaw sapjjetuwa. Septiembre 1, 1988 maranwa precursoräñ qalltawayta.
Precursorjamajja, kunjamsa Jehová Diosajj sapürunjam yanaptʼawayitu uk qhan uñjawayta. Jaqenakar Bibliat yatichañajja, usujat jan sint llakisiñataki ukat Diosamp sum apasiñatakiw yanaptʼawayitu. Jehová Diosaru jakäwip katuyasipjjañapataki ukat bautisasipjjañapatak waljanir yanaptʼasajj wali kusisitapuniw jikjjatasta.
Usutakïsktwa, ukampis Jehová Diosaw ‘jan waItʼañanakajan’ sapür yanaptʼaskitu (Sal. 68:19). ¡Jupajj janiw sum jikjjatasiñajatakik yanaptʼkituti, jan ukasti walwa bendeciwayarakitu!


text:
13 yatichäwi
¿Kunas yaqha religionanakampejj pasani?
1. ¿Taqe religionanakat Diosar yupaychapjjpacha?
Taqe religionanakanwa, Diosar taqe chuyma yupaychañ muniri ukat llampʼu chuymani jaqenakajj utji. ¿Kunjamsa Diosajj jupanakar uñji? Munasiñampiw uñji ukat wal jupanakat llakisiraki. Ukampis llakkañawa, iglesian sutipjjaruw jaqenakajj kunayman jan walinak lurawayapjje (2 Corintios 4:3, 4; 11:13-15). Kunjamtï noticianakan yatiyaskejja, yaqhep religionanakajj terrorismonakana, jaqe jiwayañanakana ukat guerranakanwa mitisiwayapjje, yaqhepasti wawanakaruw abusawayapjjaraki. Diosar taqe chuyma yupaychañ munirinakajj taqe ukanak uñjasajj wali chuyma ustʼataw jikjjatasiwayapjje. Mateo 24:3-5, 11, 12 liytʼäta.
Cheqa religionajja Jehová Diosaruw jachʼañchi, ukampis kʼari religionajj jiskʼachiwa. Jupanakajj Diosatsa ukat jiwatanakajj kawkinkasipkisa uka toqetsa kʼarinakwa yatichapjje, janiw ukakïkiti, kuntï Bibliajj jan yatichi ukwa yatichapjje. Ukampis Jehová Diosajj kunatï Jupat cheqäki uk jaqenakan yatipjjañapwa muni. Eclesiastés 9:5, 10 ukat 1 Timoteo 2:3-5 liytʼäta.
2. ¿Kunas yaqha religionanakampejj pasani?
Diosajj janiw kʼari yupaychirinakampi engañayaskiti, jupanakajj “Diosar munasipjjtwa” sapjjchisa, chuymanakapanjj Supayan apnaqat akapacharuw munasipki (Santiago 4:4). Bibliarjamajj taqe kʼari religionanakajja, “Jachʼa Babilonia” satäpjjewa. ¿Kunatsa? Noé chachajj jakkäna uka urunakan Uma Juicio utjkäna uka pasatatwa, kʼari religionajj mä markan uñstäna, uka markaw Babilonia satäna. Cheqansa, Diosajj niyaw mä akatjamat kʼari religionanakar chhaqtayani, jupanakaw jaqenakar jan walinak lurapjje ukat engañapjjaraki. Apocalipsis 17:1, 2, 5, 16, 17 ukat 18:8 liytʼäta.
Ukampis yaqhep kʼari religionanakanjja, suma chuyman jaqenakajj utjaskiwa, Jehová Diosajj janiw jupanakat armaskiti, antisas tantachthapiskiwa. ¿Kunjamatsa? Cheqa yatichäwinakwa yatichaski. Miqueas 4:2, 5 liytʼäta.
3. ¿Kunsa suma chuyman jaqenakajj lurapjjañapa?
Jehová Diosajj kunatï cheqäki uk yatiñ munirinakaru ukat sum sarnaqañ munirinakarojja wali sum uñji. Ukatwa kʼari religionanakat mistjjapjjañapatakejj chʼamañchi. Jupanakatï cheqpachapuni Diosar munasipjjchejja, kuna cambionak lurañas wakisini ukanak lurapjjaniwa, ukhamat Diosan chuymap kusisiyañataki. Apocalipsis 18:4 liytʼäta.
Nayrïr maranakanjja, walja jaqenakaw suma chuymampi apostolanakan yatichäwinakap istʼapjjäna. Jehová Diosaw jupanakarojj suma kusisit jakasiña ukat jutïr urunak suma chuymamp suytʼañ yatichäna. Jupanakjamarakiw jiwasajj suma chuymampi Qollan Qellqatanakarjam sarnaqañasajja, ukatakejj Jehová Diosaw jakäwisan nayrankañapa. 1 Tesalonicenses 1:8, 9 ukat 2:13 liytʼäta.
Kʼari religionanak jaytasa, Diosan markapar mantañ munapki uka jaqenakarojja, wali munasiñampiw Jehová Diosajj katoqe. Cheqa yupaychäwinkapki, ukanakakiw Diosampi ukat cristian jilat kullakanakampi sum apasipjjaspa, ukat wiñay jakañsa suyapjjarakispa. ¿Janit taqe uka bendicionanak katoqañ munkasma? Marcos 10:29, 30 ukat 2 Corintios 6:17, 18 liytʼäta.
4. Aka Oraqen kusisita ukat sumankañan jakasiñasatakejja, ¿kunsa Diosajj lurani?
Kunapachatï Jehová Diosajj kʼari religionanakajj tʼunjani ukhajja, suman jakasiñaw aka Oraqen utjani. Janiw khiti jaqenakar engañiris ni tʼaqanoqtayiris utjjaniti. Taqe jaqenakaw mä sapa cheqpach Diosaruki yupaychjjapjjani. ¿Janit ukajj mä suma yatiyäwiki? Apocalipsis 18:20, 21 ukat 21:3, 4 liytʼäta.
Jukʼamp yatiñataki
¿Kunsa Bibliax chiqpachapuni yatichi?
Diosan iyawsata yupaychäwi
¿Kunsa Bibliax chiqpachapuni yatichi?


text:
1Taqi ch'aman Tatitux siwa: “Urux jak'achasisinkiwa, hornor uñtat parintata, uka urusti taqi jach'a jach'a tukurinakampi, ñanqha luririnakampix jichhur uñtataw nakhantani. Uka uru purinkani ukapachaw jupanakar saphitpach nakhantani, janirakiw kunas jupanakat jilt'kaniti. 2Ukampisa, khitinakatix nayar axsartas sarnaqapkta ukanakatakixa, chiqapar uñjañaxax intir uñtataw k'ajani, qhanapasti jaqinakatakix qhispiyasiñ apanini. Jumanakasti kusisiñata jalnaqapxäta kunjämtix vaca qallunakax uyut mistusax jalnaqapki ukhama. 3Nayax wakichaskta uka urunxa, jumanakax uka ñanqha lurir jaqinakarux laq'arjamaw takichasipxäta. 4“Horeb qullun Moisés luqtirixar churkta uka kamachinakat amtasipxam. ¡Ukanakasti iwxa arunakampi, kamachi arsutanakampiwa taqpach Israel markan phuqhañapataki! 5“Kunürutix nayax mutuyapkäma uka uru janïra purinkipanxa, nayax Elías profetaruw khithanipxäma. 6Jupaw awkinakampi wawanakampi sumankthapiyxani. Janitix ukhamäkani ukapachasti, nayaw jutasin aka uraqi q'ala t'unjä.”
Copyrighted Material
Learn More